PROTOKOL 4 om EFTA-Tilsynsmyndighedens opgaver og beføjelser på konkurrenceområdet

Indholdsfortegnelse med henvisninger til de pågældende EF-retsakter eller bestemmelser i EØS-aftalen

Side

DEL I ALMINDELIGE BESTEMMELSER . 14

Kapitel I Indledning . 14

Kapitel II Almindelige proceduremæssige bestemmelser for gennemførelsen af artikel 53 og 54 i EØS-aftalen (jf. forordning nr. 17/62) . 14

Kapitel III Form, indhold og øvrige enkeltheder vedrørende begæringer og anmeldelser (jf. forordning nr. 27/62) . 20

Kapitel IV Udtalelser i henhold til artikel 19, stk. 1 og 2, i kapitel II (jf. forordning nr. 99/63) . 20

Kapitel V Forældelse af adgangen til at pålægge økonomiske sanktioner inden for transport- og konkurrenceret, som beskrevet i kapitel II, III og IV og VI-XIV, og adgangen til tvangsfuldbyrdelse af disse sanktioner (jf. forordning nr. 2988/74) . 22

DEL II TRANSPORT . 23

Kapitel VI Anvendelse af konkurrenceregler for transport med jernbane, ad landeveje og sejlbare vandveje (jf. forordning nr. 1017/68, artikel 6 og 10-31) . 23

Kapitel VII Form, indhold og andre enkeltheder i forbindelse med klager i henhold til artikel 10, ansøgninger i henhold til artikel 12 og anmeldelser i henhold til artikel 13, stk. 1, i kapitel VI (jf. forordning nr. 1629/69) . 29

Kapitel VIII Høringer i henhold til artikel 26, stk. 91, i kapitel VI (jf. forordning nr. 1630/69) . 30

Kapitel IX Retningslinjer for anvendelsen af EØS-aftalens artikel 53 og 54 på søtransport (jf. forordning nr. 4056/86, afsnit II). 31

Kapitel X Forpligtelsen til at give meddelelse samt form, indhold og andre enkeltheder i forbindelse med klager, ansøgninger og høringer i henhold til kapitel IX (jf. forordning nr. 4260/88) . 37

Kapitel XI Fremgangsmåden ved anvendelse af konkurrencereglerne på virksomheder i luftfartssektoren (jf. forordning nr. 3975/87) . 39

Kapitel XII Form, indhold og andre enkeltheder i forbindelse med klager, ansøgninger og høringer i henhold til kapitel XI om fastsættelse af fremgangsmåden ved anvendelse af konkurrencereglerne på virksomheder i luftfartssektoren (jf. forordning nr. 4261/88) . 45

DEL III KONTROL MED FUSIONER OG VIRKSOMHEDSOVERTAGELSER . 47

Kapitel XIII Bestemmelser for kontrol med fusioner og virksomhedsovertagelser (jf. forordning nr. 4064/89, artikel 6-25) . 47

Kapitel XIV Nærmere retningslinjer for anmeldelser, frister og udtalelser vedrørende kontrol med fusioner og virksomhedsovertagelser (jf. forordning nr. 2367/90) . 55

DEL IV KUL OG STÅL . 59

Kapitel XV Bestemmelser for virksomheder i kul- og stålsektoren . 59

Afsnit I Almindelige bestemmelser for karteller og koncentrationer (jf. artikel 65 stk. 2, tredje, fjerde og femte afsnit, stk. 3, stk. 4, andet afsnit, og stk. 5, artikel 66, stk. 2, andet, tredje og fjerde afsnit, og stk. 4, 5 og 6, artikel 36 stk. 1, og artikel 82 i EKSF-traktaten) . 59

Afsnit II Oplysningspligt (artikel 2, stk. 4, i afsnit I) (jf. beslutning nr. 26/54) 62

Afsnit III Forældelse af adgangen til at pålægge sanktioner og tvangsfuldbyrde disse inden for anvendelsesområdet for protokol 25 til EØS-aftalen og nærværende kapitel (jf. beslutning nr. 715/78) . 63

Afsnit IV Beføjelser, der tillægges de tjenestemænd og befuldmægtigede fra EFTA-Tilsynsmyndigheden, som har til opgave at foretage efterprøvelser som omhandlet i protokol 25 til EØS-aftalen og i dette kapitel (jf. beslutning nr. 379/84) . 64

DEL V OVERGANGSBESTEMMELSER OG ANDRE BESTEMMELSER . 64

Kapitel XVI Overgangsbestemmelser og andre bestemmelser . 64

Afsnit I Bestemmelser angående kapitel II-XII og XV (jf. artikel 5ff i protokol 21 til EØS-aftalen) . 64

Afsnit II Bestemmelser angående kapitel XIII og XIV (jf. artikel 25, stk. 2, i forordning nr. 4064/89) . 66

TILLÆG

Tillæg 7 Liste over visse tekniske aftaler i luftfartssektoren, som er omhandlet i kapitel XI, artikel 2 . 67

DEL I ALMINDELIGE BESTEMMELSER

KAPITEL I Indledning

Artikel 1

1. Denne protokol indeholder bestemmelser for gennemførelsen af EØS-aftalens konkurrenceregler for virksomheder og navnlig for gennemførelsen af protokol 21-25 til denne aftale.

Artikel 2

1. Hvor intet andet er anført finder kapital II-V, XIII og XIV anvendelse på alle de sektorer, der er omfattet af EØS-aftalen.

2. Kapitel II, III og IV finder ikke anvendelse på sådanne aftaler, vedtagelser og former for samordnet praksis i transportsektoren, som fastsætter priser og betingelser i transporterhvervet, begrænser eller kontrollerer transportudbuddet eller foretager en opdeling af transportmarkederne. De finder heller ikke anvendelse på misbrug af en dominerende stilling på transportmarkedet, efter betydningen i artikel 54 i EØS-aftalen. Disse tilfælde er omfattet af kapitel VI-XII.

3. Kapitel II-V, XIII og XIV finder på de i kapitel XV nærmere beskrevne betingelser ikke anvendelse på tilfælde, der er omfattet af dette kapitel.

Artikel 3

Kapitel XVI indeholder overgangsbestemmelser for kapitel II-XV.

Artikel 4

EFTA-Tilsynsmyndigheden kan i henhold til artikel 49 i denne aftale forelægge EFTA-staternes regeringer forslag til ændringer af nærværende protokol og tilhørende bilag.

KAPITEL II Almindelige proceduremæssige bestemmelser for gennemførelse af EØS-aftalens artikel 53 og 54

Artikel 1

Principbestemmelse

Aftaler, vedtagelser og samordnet praksis af den i EØS-aftalens artikel 53, stk. 1, omhandlede art og misbrug af en dominerende stilling på markedet som omhandlet i EØS-aftalens artikel 54 er forbudt, uden at der hertil kræves nogen forudgående beslutning, med forbehold af bestemmelserne i artikel 6 i dette kapitel og artikel 3 i kapitel XVI.

Artikel 2

Negativattester

EFTA-Tilsynsmyndigheden kan efter begæring fra de deltagende virksomheder og sammenslutninger af virksomheder fastslå, at der ikke efter de forhold, EFTA-Tilsynsmyndigheden har kendskab til, findes anledning til i medfør af EØS-aftalens artikel 53, stk. 1, eller artikel 54 at skride ind mod en aftale, vedtagelse eller samordnet praksis.

Artikel 3

Standsning af overtrædelser

1. Konstaterer EFTA-Tilsynsmyndigheden efter begæring eller på eget initiativ, at der foreligger en overtrædelse af bestemmelserne i EØS-aftalens artikel 53 eller artikel 54, kan den ved en beslutning pålægge de deltagende virksomheder og sammenslutninger af virksomheder at bringe de konstaterede overtrædelser til ophør.

2. Berettigede til at fremsætte en sådan begæring er:

a) EFTA-stater

b) fysiske eller juridiske personer, som kan godtgøre en berettiget interesse.

3. Med forbehold af de øvrige bestemmelser i denne protokol kan EFTA-Tilsynsmyndigheden, inden den træffer beslutning i henhold til stk. 1, rette henstillinger til de deltagende virksomheder og sammenslutninger af virksomheder med henblik på at bringe overtrædelsen til ophør.

Artikel 4

Anmeldelse af nye aftaler, vedtagelser og former for samordnet praksis

1. Aftaler, vedtagelser og samordnet praksis af den i EØS-aftalens artikel 53, stk. 1, omhandlede art, som kommer i stand efter EØS-aftalens ikrafttræden, og med hensyn til hvilke deltagerne agter at påberåbe sig bestemmelserne i EØS-aftalens artikel 53, stk. 3, skal anmeldes til EFTA-Tilsynsmyndigheden i overensstemmelse med EØS-aftalens artikel 56, bestemmelserne i artikel 1, 2 og 3 i protokol 21 og i protokol 23 til EØS-aftalen samt bestemmelserne i kapitel III, VI, VII, IX, X, XI, XII og XV. Så længe de ikke er anmeldt, kan der ikke træffes nogen beslutning i henhold til EØS-aftalens artikel 53, stk. 3.

2. Stk. 1 gælder ikke for aftaler, vedtagelser og samordnet praksis, når

a) der heri kun deltager virksomheder fra ét EF-land eller fra én EFTA-stat, og de pågældende aftaler, vedtagelser eller former for samordnet praksis ikke vedrører indførsel eller udførsel mellem EØS-aftalens parter

b) der heri kun deltager to virksomheder, og de pågældende aftaler alene

i) begrænser den ene aftaledeltagers frihed til selv at fastsætte priser eller forretningsbetingelser ved videresalg af varer, som han erhverver hos den anden aftaledeltager, eller

ii) pålægger erhververen eller brugeren af industriel ejendomsret - navnlig af patent-, brugsmønster-, mønster- eller varemærkerettigheder - eller den berettigede part i aftaler om overdragelse af eller koncession på fremstillingsmetoder eller viden om brugen og anvendelsen af fabrikationstekniske fremgangsmåder, begrænsninger med hensyn til udøvelsen af disse rettigheder

c) de udelukkende har følgende til formål:

i) udvikling eller ensartet anvendelse af normer og typer

ii) fælles forskning og udvikling

iii) specialisering i vareproduktionen, herunder også de aftaler, som er nødvendige for at nå dette mål:

- såfremt de varer, som er genstand for specialiseringen ikke på en væsentlig del af det område, der er omfattet af denne aftale, udgør mere end 15 % af omsætningen af tilsvarende varer eller af varer, der som følge af deres egenskaber, pris og anvendelsesformål af forbrugerne opfattes som værende af samme art, og

- såfremt de deltagende virksomheders samlede årsomsætning ikke overstiger 200 mio. ECU.

Disse aftaler, vedtagelser og former for samordnet praksis kan anmeldes til EFTA-Tilsynsmyndigheden i overensstemmelse med EØS-aftalens artikel 56, bestemmelserne i artikel 1, 2 og 3 i protokol 21 og i protokol 23 til EØS-aftalen samt bestemmelserne i kapitel III, VI, VII, IX, X, XI, XII og XV.

Artikel 5

Anmeldelse af bestående aftaler, vedtagelser og former for samordnet praksis

(Se artikel 1 i kapitel XVI)

Artikel 6

Beslutninger i henhold til artikel 53, stk. 3

1. Når EFTA-Tilsynsmyndigheden træffer en beslutning i henhold til EØS-aftalens artikel 53, stk. 3, skal den deri angive det tidspunkt, fra hvilket beslutningen skal have virkning. Dette tidspunkt kan ikke ligge forud for anmeldelsesdagen.

2. Bestemmelsen i stk. 1, andet punktum, finder ikke anvendelse på de i artikel 4, stk. 2, i dette kapitel og i artikel 1, stk. 2, nævnte aftaler, vedtagelser og former for samordnet praksis, og heller ikke på sådanne, som er omhandlet i artikel 1, stk. 1, i kapitel XVI og som er anmeldt inden udløbet af den i denne sidste bestemmelse fastsatte frist.

Artikel 7

Særlige bestemmelse om bestående aftaler, vedtagelser og former for samordnet praksis

(Se artikel 3 i kapitel XVI)

Artikel 8

Gyldighedstiden for og tilbagekaldelse af beslutninger i henhold til artikel 53, stk. 3

1. En beslutning i henhold til EØS-aftalens artikel 53, stk. 3, skal træffes for et bestemt tidsrum; der kan knyttes betingelser og påbud til en sådan beslutning.

2. Beslutningen kan efter begæring fornyes, såfremt betingelserne i EØS-aftalens artikel 53, stk. 3, stadig er opfyldt.

3. EFTA-Tilsynsmyndigheden kan tilbagekalde eller ændre beslutningen eller forbyde deltagerne bestemte handlinger

a) såfremt de faktiske forhold har ændret sig på et for beslutningen væsentligt punkt

b) såfremt deltagerne handler i strid med til beslutningen knyttet påbud

c) såfremt beslutningen hviler på urigtige oplysninger eller er fremkaldt ved svig

d) såfremt deltagerne misbruger den ved beslutningen opnåede fritagelse fra bestemmelserne i EØS-aftalens artikel 53, stk. 1.

I de under litra b), c) og d) nævnte tilfælde kan beslutningen også tilbagekaldes med tilbagevirkende kraft.

Artikel 9

Kompetence

1. Med forbehold af EFTA-Domstolens adgang til prøvelse af beslutningerne i henhold til EØS-aftalens a artikel 108, stk. 2, og de relevante bestemmelser i denne aftale er det alene EFTA-Tilsynsmyndigheden, som har beføjelse til i henhold til EØS-aftalens artikel 53, stk. 3, at erklære bestemmelserne i artikel 53, stk. 1, uanvendelige på de vilkår, der er nærmere beskrevet i EØS-aftalens artikel 56.

2. EFTA-Tilsynsmyndigheden kan bringe bestemmelserne i EØS-aftalens artikel 53, stk. 1, og artikel 54 i anvendelse, selv om de i artikel 1, stk. 1, og artikel 3, stk. 2, i kapitel XVI fastsatte tidsfrister for anmeldelsen endnu ikke er udløbet.

3. Så længe EFTA-Tilsynsmyndigheden ikke har indledt nogen procedure i medfør af artikel 2, 3 eller 6, forbliver EFTA-staternes myndigheder kompetente til at bringe bestemmelserne i EØS-aftalens artikel 53, stk. 1, og artikel 54 i anvendelse, selv om de i artikel 1, stk. 1, og artikel 3, stk. 2, i kapitel XVI fastsatte tidsfrister for anmeldelsen endnu ikke er udløbet.

Artikel 10

Forbindelse med EFTA-staternes myndigheder

1. EFTA-Tilsynsmyndigheden tilsender omgående EFTA-staternes kompetente myndigheder kopi af begæringer og anmeldelser samt af de vigtigste dokumenter, som indsendes til EFTA-Tilsynsmyndigheden med henblik på konstatering af overtrædelser af bestemmelserne i EØF-aftalens artikel 53 eller artikel 54, udstedelse af negativattest eller afgivelse af en beslutning i henhold til EØS-aftalens artikel 53, stk. 3.

EFTA-Tilsynsmyndigheden tilsender omgående EFTA-staternes kompetente myndigheder genpart af anmeldelser, klager og oplysninger om sager indledt ex officio, som den har modtaget fra Europa-Kommissionen i henhold til artikel 2 og 10 i protokol 23 til EØS-aftalen.

EFTA-Tilsynsmyndigheden tilsender omgående EFTA-staternes kompetente myndigheder genpart af dokumenter, den har modtaget fra Europa-Kommissionen i henhold til artikel 7 i protokol 23 til EØS-aftalen.

2. EFTA-Tilsynsmyndigheden gennemfører den i stk. 1, første afsnit, nævnte procedure i snæver og vedvarende forbindelse med EFTA-staternes kompetente myndigheder; disse har ret til at fremsætte deres bemærkninger til proceduren.

3. Et rådgivende udvalg for kartel- og monopolspørgsmål skal høres, inden der træffes nogen beslutning efter en procedure som omhandlet i stk. 1, første afsnit, og inden der træffes nogen beslutning vedrørende fornyelse, ændring eller tilbagekaldelse af en beslutning i henhold til EØS-aftalens artikel 53, stk. 3.

Det rådgivende udvalg skal høres, inden der fremsættes forslag efter artikel 22.

4. Det rådgivende udvalg er sammensat af embedsmænd, som er kompetente i kartel- og monopolspørgsmål. Hver medlemsstat udpeger som sin repræsentant en embedsmand, som i tilfælde af forfald kan erstattes af en anden embedsmand.

Europa-Kommissionen og EF-medlemsstaterne har ret til at deltage og fremsætte deres synspunkter i det rådgivende udvalg. De har imidlertid ikke stemmeret.

5. Høring finder sted i et fælles møde, som EFTA-Tilsynsmyndigheden indkalder til; dette møde afholdes tidligst fjorten dage efter indkaldelsens fremsendelse. Indkaldelsen skal for hver enkelt sag, der behandles, ledsages af en sagsfremstilling med angivelse af de vigtigste dokumenter samt af et foreløbig forslag.

Som følge af bestemmelserne i stk. 4, andet afsnit, modtager Kommissionen indbydelse til mødet vedlagt de relevante dokumenter, således som fastsat i artikel 6 i protokol 23 til EØS-aftalen.

6. Det rådgivende udvalg kan afgive udtalelse, selv om nogle af udvalgets medlemmer eller deres stedfortrædere ikke er til stede. Resultatet af høringen skal udformes skriftligt og vedlægges forslaget til beslutning. Det offentliggøres ikke.

Artikel 11

Begæring om oplysninger

1. Til løsning af de opgaver, som ved EØS-aftalens artikel 55 og 58, de i protokol 23 og bilag XIV til EØS-aftalen givne regler samt bestemmelserne i dette kapitel er overladt EFTA-Tilsynsmyndigheden, kan denne indhente alle fornødne oplysninger fra EFTA-staternes regeringer og kompetente myndigheder samt fra virksomheder og sammenslutninger af virksomheder.

2. Fremsætter EFTA-Tilsynsmyndigheden over for virksomheder eller sammenslutninger af virksomheder en begæring om oplysninger, oversender den samtidig hermed en genpart af denne begæring til de kompetente myndigheder i den EFTA-stat, hvor virksomheden eller sammenslutningen af virksomheder har sit hjemsted.

3. I begæringen skal EFTA-Tilsynsmyndigheden angive retsgrundlaget for og formålet med begæringen samt de i artikel 15, stk. 1, litra b), fastsatte sanktioner for angivelse af urigtige oplysninger.

4. Pligten til at afgive oplysninger påhviler virksomhedernes indehavere eller disses repræsentanter, og for så vidt angår juridiske personer samt selskaber, firmaer eller foreninger uden status som juridisk person, de personer, der ifølge lov eller vedtægt er bemyndiget til at repræsentere dem.

5. Såfremt en virksomhed eller sammenslutning af virksomheder inden udløbet af en af EFTA-Tilsynsmyndigheden fastsat frist ikke eller ikke udtømmende meddeler de krævede oplysninger, fremsætter EFTA-Tilsynsmyndigheden krav om oplysningerne i form af en beslutning. Denne skal angive, hvilke oplysninger der kræves, fastsætte en passende frit til deres afgivelse og indeholde en henvisning til de i artikel 15, stk. 1, litra b), og artikel 16, stk. 1, litra c), fastsatte sanktioner såvel som til adgangen til at indbringe klage over beslutningen for EFTA-Domstolen i henhold til EØS-aftalens artikel 108, stk. 2, og de relevante bestemmelser i denne aftale, navnlig artikel 36.

6. Samtidig oversender EFTA-Tilsynsmyndigheden en genpart af beslutningen til den kompetente myndighed i den EFTA-stat, hvor den pågældende virksomhed eller sammenslutning af virksomheder har sit hjemsted.

Artikel 12

Undersøgelse af erhvervssektorer

1. Hvis udviklingen i samhandelen mellem EFTA-staterne, prisbevægelser, manglende priselasticitet eller andre forhold inden for en erhvervssektor giver grund til at antage, at konkurrencen på det område, der er omfattet af EØS-aftalen i den pågældende erhvervssektor er begrænset eller fordrejet, kan EFTA-Tilsynsmyndigheden i henhold til protokol 23 til EØS-aftalen beslutte at iværksætte en generel undersøgelse af denne erhvervssektor og herunder af virksomhederne i den pågældende erhvervssektor kræve de oplysninger, som er fornødne til anvendelse af de i EØS-aftalens artikel 53 og 54 nedlagte principper samt til løsning af de opgaver, der er overladt EFTA-Tilsynsmyndigheden.

2. Navnlig kan EFTA-Tilsynsmyndigheden af alle virksomheder og grupper af virksomheder i den pågældende erhverssektor kræve oplysninger om samtlige de aftaler, vedtagelser og former for samordnet praksis, som i henhold til artikel 4, stk. 2, i dette kapitel og artikel 1, stk. 2, i kapitel XVI er undtaget fra anmeldelsespligten.

3. Når EFTA-Tilsynsmyndigheden iværksætter en undersøgelse som omhandlet i stk. 2, kræver den tillige af de virksomheder og grupper af virksomheder, hvis størrelse giver anledning til at antage, at de indtager en dominerende stilling på det område, der er omfattet af EØS-aftalen, eller en væsentlig del heraf, angivelse af alle sådanne faktorer vedrørende virksomhedernes struktur og handlemåde, som er nødvendige for at foretage en bedømmelse af forholdene med henblik på bestemmelserne i EØS-aftalens artikel 54.

4. Artikel 10, stk. 3-6, og artikel 11, 13 og 14 finder tilsvarende anvendelse.

Artikel 13

Kontrolundersøgelser ved EFTA-staternes myndigheder

1. På EFTA-Tilsynsmyndighedens begæring foretager EFTA-staternes kompetente myndigheder de kontrolundersøgelser, som EFTA-Tilsynsmyndigheden i henhold til artikel 14, stk. 1, anser for formålstjenlige, eller som den har påbudt ved en beslutning i henhold til artikel 14, stk. 3. De repræsentanter for EFTA-staternes kompetente myndigheder, som har fået til opgave at gennemføre kontrolundersøgelsen, udøver deres beføjelser efter fremlæggelse af en skriftlig fuldmagt udstedt af den kompetente myndighed i den EFTA-stat, inden for hvis område kontrolundersøgelsen skal foretages. Fuldmagten skal indeholde en angivelse af kontrolundersøgelsens genstand og formål.

2. Repræsentanter for EFTA-Tilsynsmyndigheden kan efter dennes anmodning eller efter anmodning fra den kompetente myndighed i den EFTA-stat, inden for hvis område undersøgelsen skal foretages, bistå denne myndigheds repræsentanter ved løsning af deres opgaver.

Artikel 14

EFTA-Tilsynsmyndighedens beføjelser til at foretage kontrolundersøgelser

1. Til løsning af de opgaver, som ved EØS-aftalens artikel 55 og 58 ved de i protokol 23 og bilag XIV til EØS-aftalen fastsatte regler samt ved bestemmelserne i dette kapitel er henlagt til EFTA-Tilsynsmyndigheder, kan denne foretage alle nødvendige kontrolundersøgelser hos virksomheder eller sammenslutninger af virksomheder på en EFTA-stats område. I dette øjemed har EFTA-Tilsynsmyndighedens befuldmægtigede repræsentanter, følgende beføjelser:

a) at kontrollere bøger og andre forretningspapirer

b) at tage kopier eller ekstraktudskrifter af bøger og forretningspapirer

c) at kræve mundtlige forklaringer på stedet

d) at få adgang til samtlige lokaler, grunde og transportmidler tilhørende virksomhederne.

2. Repræsentanter, som af EFTA-Tilsynsmyndigheden har fået fuldmagt til at foretage kontrolundersøgelsen, udøver deres beføjelser efter fremlæggelse af en skriftlig fuldmagt, der indeholder oplysning om kontrolundersøgelsens genstand og formål samt om de i artikel 15, stk. 1, litra c), fastsatte aktioner, der finder anvendelse, såfremt de forlangte bøger eller forretningspapirer ikke fremlægges i deres helhed. EFTA-Tilsynsmyndigheden skal med passende varsel give den kompetente myndighed i den EFTA-stat, inden for hvis område kontrolundersøgelsen skal foretages, underretning om undersøgelsesbeslutningen og om de befuldmægtigede personers identitet. EFTA-Tilsynsmyndigheden udsteder ligeledes fuldmagt til de repræsentanter for Europa-Kommissionen, der deltager i kontrolundersøgelsen i henhold til artikel 8, stk. 4, i protokol 23 til EØS-aftalen.

3. Virksomheder og sammenslutninger af virksomheder har pligt til at underkaste sig de kontrolundersøgelser, hvorom EFTA-Tilsynsmyndigheden har truffet beslutning. I beslutningen angives kontrolundersøgelsens genstand og formål, fastsættes tidspunktet for dens begyndelse og gives oplysning om de i artikel 15, stk. 1, litra c), og artikel 16, stk. 1, litra d), fastsatte sanktioner samt om adgangen til at indbringe klage over beslutningen for EFTA-Domstolen i henhold til EØS-aftalens artikel 108, stk. 2, og de relevante bestemmelser i dette kapitel, navnlig artikel 36.

4. EFTA-Tilsynsmyndigheden træffer de i stk. 3 omhandlede beslutninger efter at have indhentet udtalelse fra den kompetente myndighed i den EFTA-stat, inden for hvis område kontrolundersøgelsen skal foretages.

5. Repræsentanter for den kompetente myndighed i den EFTA-stat, inden for hvis område undersøgelsen skal foretages, kan efter vedkommende myndigheds eller EFTA-Tilsynsmyndighedens anmodning bistå EFTA-Tilsynsmyndighedens repræsentanter ved løsningen af disses opgaver.

6. Modsætter en virksomhed sig en i henhold til denne artikel påbudt kontrolundersøgelse, yder vedkommende EFTA-stat de af EFTA-Tilsynsmyndigheden bemyndigede repræsentanter den fornødne støtte til løsning af deres opgaver.

7. EFTA-staterne træffer, efter at have rådført sig med EFTA-Tilsynsmyndigheden, inden seks måneder fra EØS-aftalens ikrafttrædelse de til dette formål fornødne forholdsregler.

Artikel 15

Bøder

1. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder på 100 til 5 000 ECU, såfremt de forsætligt eller uagtsomt:

a) fremsætter urigtige eller forvanskede oplysninger i en begæring i henhold til artikel 2 eller en anmeldelse i henhold til artikel 4 i dette kapitel eller kapitel XVI

b) i et svar på en begæring i henhold til artikel 11, stk. 3 eller stk. 5, eller artikel 12 giver en oplysning, der er urigtig, eller ikke afgiver en oplysning inden udløbet af den frist, som er fastsat ved beslutning truffet i henhold til artikel 11, stk. 5

c) under en kontrolundersøgelse i henhold til artikel 13 eller artikel 14 kun ufuldstændigt fremlægger de forlangte bøger eller øvrige forretningspapirer eller nægter at underkaste sig en kontrolundersøgelse, der er påbudt ved beslutning i henhold til artikel 14, stk. 3.

2. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder på mindst 1 000 og højst 1 000 000 ECU, idet sidstnævnte beløb dog kan forhøjes til 10 % af omsætningen i det sidste regnskabsår i hver af de virksomheder, som har medvirket ved overtrædelsen, såfremt de forsætligt eller uagtsomt:

a) overtræder bestemmelserne i EØS-aftalens artikel 53, stk. 1, eller artikel 54, eller

b) handler i strid med et påbud meddelt i henhold til artikel 8, stk. 1.

Ved fastsættelsen af bødens størrelse skal der tages hensyn til både overtrædelsens grovhed og dens varighed.

3. Bestemmelserne i artikel 10, stk. 3-6, anvendes.

4. Beslutninger, der træffes i henhold til stk. 1 og 2, er ikke sanktioner i strafferetlig forstand.

5. De bøder, som er omhandlet i stk. 2, litra a), kan ikke pålægges for handlinger

a) som foretages efter, at anmeldelse er sket til EFTA-Tilsynsmyndigheden, og inden denne træffer beslutning i henhold til EØS-aftalens artikel 53, stk. 3, for så vidt de ligger inden for grænserne for den i anmeldelsen beskrevne erhvervsudøvelse

b) som er foretaget før anmeldelsen inden for rammerne af aftaler, vedtagelser og samordnet praksis, som består ved EØS-aftalens ikrafttræden, forudsat at sådan anmeldelse er sket inden for de i artikel 1, stk. 1, og artikel 3, stk. 2, i kapitel XVI fastsatte frister.

6. Bestemmelserne i stk. 5 finder ikke anvendelse, så snart EFTA-Tilsynsmyndigheden har meddelt de pågældende virksomheder, at den efter en foreløbig undersøgelse er af den opfattelse, at betingelserne for anvendelse af EØS-aftalens artikel 53, stk. 1, er til stede, og at der ikke findes grundlag for anvendelsen af bestemmelserne i EØS-aftalens artikel 53, stk. 3.

Artikel 16

Tvangsbøder

1. EFTA-Tilsynsmyndigheden kan ved beslutning pålægge virksomheder og sammenslutninger af virksomheder tvangsbøder på 50 til 1 000 ECU daglig fra det i beslutningen fastsatte tidspunkt, for at tvinge dem til

a) i overensstemmelse med en af EFTA-Tilsynsmyndigheden i medfør af artikel 3 truffet beslutning at bringe en overtrædelse af bestemmelserne i EØS-aftalens artikel 53 eller 54 til ophør

b) at ophøre med en handling, som er forbudt i henhold til artikel 8, stk. 3

c) at afgive udtømmende og rigtige oplysninger, som er afkrævet dem ved beslutning truffet af EFTA-Tilsynsmyndigheden i henhold til artikel 11, stk. 5

d) at underkaste sig en kontrolundersøgelse, som EFTA-Tilsynsmyndigheden har påbudt ved beslutning truffet i medfør af artikel 14, stk. 3.

2. Når virksomhederne eller sammenslutningerne af virksomheder har efterkommet den forpligtelse, til hvis opfyldelse tvangsbøden er blevet fastsat, kan EFTA-Tilsynsmyndigheden fastsætte tvangsbødens endelige størrelse til et mindre beløb end det, den oprindelige beslutning ville føre til.

3. Artikel 10, stk. 3-6, finder anvendelse.

Artikel 17

Prøvelse ved EFTA-Domstolen

Ved klager over beslutninger, hvorved EFTA-Tilsynsmyndigheden har fastsat en bøde eller en tvangsbøde, har EFTA-Domstolen i overensstemmelse med artikel 108, stk. 2, i EØS-aftalen og de relevante bestemmelser i dette kapitel fuld prøvelsesret som nærmere beskrevet i artikel 35 i denne aftale; den kan ophæve, nedsætte eller forhøje den pålagte bøde eller tvangsbøde.

Artikel 18

Ecu

Ved anvendelse af artikel 15, 16 og 17 gælder den ecu, der er fastsat af de kompetente myndigheder i De Europæiske Fællesskaber.

Artikel 19

Udtalelser fra de interesserede parter og tredjemand

1. Forinden der træffes beslutning i henhold til artikel 2, 3, 6, 7, 8, 15, og 16 i dette kapitel og artikel 3 i kapitel XVI, skal EFTA-Tilsynsmyndigheden give de deltagende virksomheder og sammenslutninger af virksomheder lejlighed til at udtale sig vedrørende de af EFTA-Tilsynsmyndigheden fremførte klagepunkter.

2. I den udstrækning, EFTA-Tilsynsmyndigheden eller EFTA-staternes kompetente myndigheder anser det for påkrævet, kan der også indhentes udtalelser fra andre fysiske eller juridiske personer. I tilfælde af at fysiske eller juridiske personer fremsætter anmodning om at måtte udtale sig i sagen, skal en sådan anmodning imødekommes, hvis de pågældende godtgør at have tilstrækkelig interesse heri.

3. Når EFTA-Tilsynsmyndigheden påtænker at udstede en negativattest i henhold til artikel 2 eller at træffe en beslutning i henhold til EØS-aftalens artikel 53, stk. 3, offentliggør den begæringens eller anmeldelsens indhold i hovedtræk tillige med en opfordring til enhver interesseret tredjemand om at fremkomme med bemærkninger hertil inden en bestemt frist, der fastsættes til mindst en måned. Ved offentliggørelsen skal der tages hensyn til virksomhedernes berettigede interesse i beskyttelse af forretningshemmeligheder.

Artikel 20

Tavshedspligt

1. Med forbehold af artikel 9, stk. 3, i protokol 23 til EØS-aftalen må de oplysninger, som er indhentet i medfør af bestemmelserne i artikel 11, 12, 13 eller 14 i dette kapitel, i artikel 58 i EØS-aftalen og i protokol 23 til samme aftale, kun bruges til det med undersøgelsen eller kontrollen tilsigtede formål.

2. Med forbehold af bestemmelserne i artiklerne 19 og 21 er EFTA-Tilsynsmyndigheden og EFTA-staternes kompetente myndigheder samt deres tjenestemænd og øvrige ansatte forpligtede til ikke at give oplysninger om forhold, som de i medfør af denne protokol, artikel 58 i EØS-aftalen eller protokol 23 til samme aftale får kendskab til, og som ifølge deres natur er undergivet tavshedspligt. Tavshedspligten gælder endvidere de repræsentanter for Europa-Kommissionen og EF-medlemsstaterne, som deltager i de rådgivende udvalgsmøder i medfør af artikel 10, stk. 4, og i høringen i medfør af artikel 8, stk. 2, i kapitel IV.

3. Bestemmelserne i stk. 1 og 2 er ikke til hinder for offentliggørelse af oversigter eller redegørelser, som ikke indeholder oplysning om enkelte virksomheder eller sammenslutninger af virksomheder.

Artikel 21

Offentliggørelse af beslutninger

1. EFTA-Tilsynsmyndigheden offentliggør de beslutninger, som er truffet i medfør af artikel 2, 3, 6, 7 og 8 i dette kapitel og artikel 3 i kapitel XVI.

2. Offentliggørelsen sker med angivelse af de interesserede parter og beslutningens væsentligste indhold; ved offentliggørelsen skal der tages hensyn til virksomhedernes berettigede interesse i beskyttelse af forretningshemmeligheder.

Artikel 22

Særlige bestemmelser

EFTA-Tilsynsmyndigheden kan med henblik på høring i Det Stående Udvalg i medfør af artikel 2 i aftalen om EFTA-staternes Stående Udvalg forelægge EFTA-staterne forslag om i henhold til EØS-aftalens artikel 53, stk. 3, at undtage visse kategorier af aftaler, vedtagelser og samordnet praksis fra forbuddet i EØS-aftalens artikel 53, stk. 1.

KAPITEL III Form, indhold og andre enkeltheder vedrørende begæringer og anmeldelser

Artikel 1

Ret til indgivelse af begæring og anmeldelse

1. Ret til at indgive begæring i henhold til artikel 2 i kapitel II og til at foretage anmeldelse i henhold til artikel 4 i kapitel II og artikel 1 i kapitel XVI har enhver virksomhed, som deltager i en aftale, vedtagelse eller praksis af den i EØS-aftalens artikel 53 og 54 omhandlede art, Hvis det kun er enkelte af de deltagende virksomheder, der indgiver begæring eller foretager anmeldelse, skal de underrette de øvrige deltagende virksomheder herom.

2. Hvis de i artikel 2 og artikel 3, stk. 1, og stk. 2, litra b), og artikel 4 i kapitel II og artikel 1 i kapitel XVI omhandlede begæringer og anmeldelser underskrives af repræsentanter for virksomheder, sammenslutninger af virksomheder eller fysiske eller juridiske personer, skal deres repræsentationsfuldmagt skriftligt dokumenteres.

3. Ved fælles begæringer eller anmeldelser bør der udpeges en fælles repræsentant.

Artikel 2

Indgivelse af begæringer og anmeldelser

1. Begæringer og anmeldelser skal indgives til EFTA-Tilsynsmyndigheden i ni eksemplarer.

2. Dokumenter, der vedlægges som bilag, skal indsendes i original eller i kopi. Kopiens overensstemmelse med originalen skal bekræftes.

3. Begæringer og anmeldelser skal affattes på et af EFTA-staternes eller Fællesskabets officielle sprog. Dokumenter skal indsendes på originalsproget. Hvis originalsproget ikke er et af EFTA-staternes eller Fællesskabets officielle sprog, skal der vedlægges en oversættelse til et af disse sprog.

Artikel 3

Datoen for begæringers og anmeldelsers indgivelse

Begæringen eller anmeldelsen anses med forbehold af artikel 11 i protokol 23 til EØS-aftalen for indgivet på den dato, hvor den er modtaget af EFTA-Tilsynsmyndigheden. Hvis begæringen eller anmeldelsen fremsendes gennem postvæsenet som anbefalet brev, gælder dog datoen for afsendelsesstedets poststempel som tidspunkt for modtagelsen.

Artikel 4

Begæringers og anmeldelsers indhold

1. Til begæringer i henhold til artikel 2 i kapitel II angående anvendelse af EØS-aftalens artikel 53, stk. 1, og til anmeldelser i henhold til artikel 4 i kapitel II eller artikel 1, stk. 2, i kapitel XVI skal benyttes det særlige skema, som udstedes af EFTA-staternes regeringer efter fælles overenskomst (jf. tillæg 1) eller af Europa-Kommissionen.

2. Begæringer og anmeldelser skal indeholde de i skemaerne krævede oplysninger.

3. Flere deltagende virksomheder kan til begæringen eller anmeldelsen benytte ét skema.

4. I begæringer i henhold til artikel 2 i kapitel II angående anvendelsen af EØS-aftalens artikel 54 skal der gives en udtømmende redegørelse for sagens kendsgerninger; navnlig skal der gives oplysning om, hvilken praksis det drejer sig om, og hvilken stilling den eller de deltagende virksomheder indtager på det område, der er omfattet af EØS-aftalen eller en væsentlig del heraf med hensyn til de varer eller tjenesteydelser, den omhandlede praksis vedrører. Det særlige skema, der udstedes af EFTA-staternes regeringer efter fælles overenskomst (jf. tillæg 1) eller af Europa-Kommissionen kan anvendes.

Artikel 5

Særlige bestemmelser

EFTA-Tilsynsmyndigheden kan i henhold til artikel 49 i denne aftale forelægge EFTA-staternes regeringer forslag til skemaer og supplerende oplysninger.

KAPITEL IV Udtalelser i henhold til artikel 19, stk. 1 og 2, i kapitel II

Artikel 1

Forinden EFTA-Tilsynsmyndigheden rådfører sig med Det Rådgivende Udvalg for Kartel- og Monopolspørgsmål, indhenter den de i artikel 19, stk. 1, i kapitel II omhandlede udtalelser.

Artikel 2

1. EFTA-Tilsynsmyndigheden giver virksomhederne og sammenslutningerne af virksomheder skriftlig meddelelse om de klagepunkter, der er gjort gældende imod dem. Meddelelsen sendes til hver enkelt virksomhed eller sammenslutning af virksomheder eller til en af dem udpeget fælles befuldmægtiget.

2. EFTA-Tilsynsmyndigheden kan dog også give meddelelsen ved bekendtgørelse i De Europæiske Fællesskabers Tidende, EØS-afsnittet, hvis sagens omstændigheder taler derfor, navnlig når det drejer sig om et stort antal virksomheder, der skal underrettes, og som ikke har udpeget nogen fælles befuldmægtiget. Ved bekendtgørelsen skal der tages hensyn til virksomhedernes berettigede interesse i beskyttelse af deres forretningshemmeligheder.

3. Bøde eller tvangsbøde kan kun pålægges en virksomhed eller sammenslutning af virksomheder, hvis der er blevet givet meddelelse om klagepunkterne i den i stk. 1 foreskrevne form.

4. I meddelelsen om klagepunkterne fastsætter EFTA-Tilsynsmyndigheden en frist, inden for hvilken virksomhederne og sammenslutningerne af virksomheder skal have lejlighed til at fremkomme med deres udtalelser.

Artikel 3

1. Virksomhederne og sammenslutningerne af virksomheder skal udtale sig skriftligt inden for den fastsatte frist vedrørende de klagepunkter, der er gjort gældende imod dem.

2. De kan i deres skriftlige bemærkninger fremføre alle de bevisligheder og oplysninger, der er egnede til deres forsvar.

3. Til dokumentation af de påberåbte omstændigheder kan de vedlægge de hertil fornødne bilag. De kan ligeledes foreslå, at EFTA-Tilsynsmyndigheden indhenter udtalelse fra personer, som kan bekræfte de påberåbte forhold.

Artikel 4

EFTA-Tilsynsmyndigheden kan i sine beslutninger mod virksomheder og sammenslutninger af virksomheder kun tage klagepunkter i betragtning, som disse har haft lejlighed til at udtale sig om.

Artikel 5

Såfremt fysiske eller juridiske personer i henhold til artikel 19, stk. 2, i kapitel II fremsætter begæring om at måtte udtale sig og godtgør at have tilstrækkelig interesse deri, skal EFTA-Tilsynsmyndigheden give dem lejlighed til at udtale sig skriftligt inden for en af EFTA-Tilsynsmyndigheden fastsat frist.

Artikel 6

Hvis EFTA-Tilsynsmyndigheden er af den opfattelse, at de tilvejebragte oplysninger ikke giver grundlag for at tage en i henhold til artikel 3, stk. 2, i kapitel II fremsat begæring til følge, underretter den ansøgerne om begrundelsen herfor og fastsætter en frist, inden for hvilken de pågældende skriftligt kan fremsætte deres eventuelle bemærkninger.

Artikel 7

1. EFTA-Tilsynsmyndigheden skal give personer, der i deres skriftlige bemærkninger har begæret dette, lejlighed til at afgive mundtlig forklaring, såfremt de pågældende godtgør at have tilstrækkelig interesse deri, eller hvis EFTA-Tilsynsmyndigheden agter at pålægge dem en bøde eller tvangsbøde.

2. EFTA-Tilsynsmyndigheden kan i øvrigt give enhver anden person lejlighed til mundtligt at fremføre sine synspunkter.

Artikel 8

1. EFTA-Tilsynsmyndigheden indkalder de personer, som skal høres, til at give møde på et af EFTA-Tilsynsmyndigheden fastsat tidspunkt.

2. EFTA-Tilsynsmyndigheden oversender omgående en genpart af indkaldelsen til EFTA-staternes kompetente myndigheder, som kan udpege en embedsmand til at deltage i høringen. EFTA-Tilsynsmyndigheden indbyder desuden Europa-Kommissionen og EF-medlemsstaterne til at deltage i høringen.

Artikel 9

1. Høringerne foregår under ledelse af de af EFTA-Tilsynsmyndigheden dertil bemyndigede personer.

2. De indkaldte personer giver møde enten personligt eller ved deres lov- eller vedtægtsmæssige befuldmægtigede. Virksomheder og sammenslutninger af virksomheder kan også lade sig repræsentere af en person, der er udpeget blandt deres faste personale, og som er udstyret med behørig fuldmagt.

De personer, som høres af Kommissionen, kan lade sig bistå af advokater eller rådgivere, som er mødeberettigede for EFTA-Domstolen, eller af andre kompetente personer.

3. Møderne er ikke offentlige. Personerne høres alene eller i andre indkaldtes nærværelse. I sidstnævnte fald skal der tages hensyn til virksomhedernes berettigede interesse i beskyttelse af deres forretningshemmeligheder.

4. Det væsentlige indhold af de af hver enkelt person fremsatte udtalelser føres til protokols. Protokollatet oplæses for og godkendes af den pågældende.

Artikel 10

EFTA-Tilsynsmyndighedens meddelelser og indkaldelser tilstilles adressaterne i anbefalet brev med modtagelsesbevis eller afleveres til de pågældende mod kvittering; jf. dog artikel 2, stk. 2.

Artikel 11

1. Ved fastsættelsen af de i artiklerne 2, 5 og 6 omhandlede frister skal EFTA-Tilsynsmyndigheden tage såvel den tid, der er nødvendig til udfærdigelsen af bemærkningerne, som hensynet til sagens hastende karakter i betragning. Fristen kan ikke sættes til mindre end to uger; den kan forlænges.

2. Fristerne beregnes fra og med dagen efter meddelelsens modtagelse eller aflevering.

3. De skriftlige udtalelser skal være modtaget hos EFTA-Tilsynsmyndigheden eller afleveret til postvæsenet som anbefalet brev inden udløbet af den fastsatte frist. Såfremt fristen udløber en søn- eller helligdag, forlænges den dog til udløbet af den følgende arbejdsdag. Ved beregning af fristens forlængelse tages der, hvor tidspunktet for modtagelsen af den skriftlige udtalelse er afgørende, hensyn til de i tillæg 2 til denne protokol anførte helligdage, hvorimod der, hvor det afgørende er afsendelsestidspunktet, tages hensyn til de i afsendelseslandet ved lov fastsatte helligdage.

KAPITEL V Forældelse af adgangen til at pålægge økonomiske sanktioner i henhold til bestemmelserne inden for transport- og konkurrenceret som beskrevet i kapitel II, III og VI-XIV og af adgangen til tvangsfuldbyrdelse af disse sanktioner

Artikel 1

Forældelse af adgangen til at pålægge økonomiske sanktioner

1. EFTA-Tilsynsmyndighedens beføjelse til at pålægge bøder eller sanktioner for overtrædelse af EØS-aftalens bestemmelser inden for transport- og konkurrenceret forældes

a) efter tre år ved overtrædelse af bestemmelser om virksomheders eller virksomhedssammenslutningers begæringer eller anmeldelser, samt af bestemmelser om indhentning af oplysninger eller gennemførelse af kontrolundersøgelser

b) efter fem år ved alle andre overtrædelser.

2. Forældelsesfristen regnes fra den dag, overtrædelsen er begået. Ved vedvarende eller gentagne overtrædelser regnes fristen dog først fra den dag, overtrædelsen er ophørt.

Artikel 2

Afbrydelse af forældelse af adgangen til at pålægge økonomiske sanktioner

1. Forældelse af adgangen til at pålægge økonomiske sanktioner afbrydes ved ethvert skridt, der af EFTA-Tilsynsmyndigheden, af Europa-Kommissionen på begæring af EFTA-Tilsynsmyndigheden i henhold til artikel 8 i protokol 23 til EØS-aftalen eller af en EFTA-stat på begæring af EFTA-Tilsynsmyndigheden foretages med henblik på at undersøge eller forfølge en overtrædelse. Afbrydelse af forældelsen får virkning fra den dag, det pågældende skridt bliver meddelt mindst en af de virksomheder eller virksomhedssammenslutninger, der har deltaget i overtrædelsen.

Sådanne skridt, som afbryder forældelsen, omfatter navnlig:

a) skriftlige begæringer om oplysninger fra EFTA-Tilsynsmyndigheden eller fra de kompetente myndigheder i en EFTA-stat på begæring af EFTA-Tilsynsmyndigheden, samt EFTA-Tilsynsmyndighedens beslutninger, i hvilke der fremsættes krav om de begærede oplysninger

b) udstedelse af skriftlige fuldmagter til at foretage kontrolundersøgelse fra EFTA-Tilsynsmyndigheden til dens ansatte eller fra den kompetente myndighed i en EFTA-stat til dens ansatte på begæring af EFTA-Tilsynsmyndigheden, samt EFTA-Tilsynsmyndighedens beslutninger om kontrolundersøgelser

c) EFTA-Tilsynsmyndighedens påbegyndelse af en sag

d) meddelelse af EFTA-Tilsynsmyndighedens klagepunkter.

2. Afbrydelse af forældelsen har virkning over for alle virksomheder og virksomhedssammenslutninger, der har deltaget i overtrædelsen.

3. Efter enhver afbrydelse løber en ny forældelsesfrist. Forældelse indtræder dog senest den dag, hvor der er forløbet et tidsrum svarende til den dobbelte forældelsesfrist, uden at Kommissionen har pålagt en bøde eller sanktion; dette tidsrum forlænges med den tid, i hvilken forældelsen suspenderes i henhold til artikel 3.

Artikel 3

Suspension af forældelse af adgangen til at pålægge økonomiske sanktioner

Forældelse suspenderes, så længe en sag om Kommissionens beslutning verserer for EFTA-Domstolen i henhold til artikel 108, stk. 2, i EØS-aftalen og de relevante bestemmelser i denne aftale.

Artikel 4

Forældelse af adgangen til tvangsfuldbyrdelse

1. EFTA-Tilsynsmyndighedens beføjelse til at tvangsfuldbyrde beslutninger, ved hvilke der pålægges bøder, sanktioner eller tvangsbøder for overtrædelse af EØS-aftalens bestemmelser inden for transport- og konkurrenceret forældes på fem år.

2. Forældelsesfristen regnes fra den dag, beslutningen er blevet endelig.

Artikel 5

Afbrydelse af forældelse af adgangen til tvangsfuldbyrdelse

1. Forældelse af adgangen til tvangsfuldbyrdelse afbrydes

a) ved meddelelse af en beslutning, som ændrer en bødes, sanktions, eller tvangsbødes oprindelige beløb, eller som afslår en begæring om en sådan ændring

b) ved ethvert skridt, der foretages af EFTA-Tilsynsmyndigheden eller af en EFTA-stat på begæring af EFTA-Tilsynsmyndigheden med henblik på at tvangsinddrive en bøde, sanktion eller tvangsbøde.

2. Efter enhver afbrydelse løber en ny forældelsesfrist.

Artikel 6

Suspension af forældelse af adgangen til tvangsfuldbyrdelse

Forældelse af adgangen til tvangsfuldbyrdelse suspenderes

a) så længe en betalingsordning er indrømmet

b) så længe tvangsfuldbyrdelsen er udsat i henhold til en afgørelse truffet af EFTA-Domstolen i henhold til artikel 108, stk. 2, i EØS-aftalen og de relevante bestemmelser i denne aftale.

DEL II TRANSPORT

KAPITEL VI Anvendelse af konkurrenceregler for transport med jernbane, ad landeveje og sejlbare vandveje

Der er blevet foretaget en opsplitning af teksten til forordning (EØF) nr. 1017/68, således at de materielle regler er indeholdt i bilag XIV til EØS-aftalen, medens procedurereglerne fremgår af dette kapitel. Som følge heraf er tilpasningerne til artikel 1-5 og 7, 8 og 9 at finde i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68). EFTA-Tilsynsmyndigheden træffer i disse tilfælde beslutning i henhold til EØS-aftalens artikel 56, navnlig stk. 1, litra a) og b), og stk. 3.

Artikel 1-5

(Ingen tekst)

Artikel 6

Aftaler om begrænsning af forstyrrelser, der følger af transportmarkedets struktur

1. Så længe der ikke er iværksat egnede foranstaltninger til sikring af stabiliteten på transportmarkedet, kan forbuddet i artikel 2 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68) erklæres for uanvendeligt på aftaler, vedtagelser og samordnet praksis, som begrænser forstyrrelserne på det pågældende marked.

2. En beslutning, der træffes i overensstemmelse med fremgangsmåden i artikel 14, om ikke at anvende det i artikel 2 i nævnte forordning indeholdte forbud må først komme til anvendelse, når det stående udvalg på grundlag af en beretning fra EFTA-Tilsynsmyndigheden har konstateret en krisesituation på hele transportmarkedet eller på en del af dette.

3. Med forbehold af bestemmelserne i stk. 2, er beslutningen om ikke-anvendelse af forbud i artikel 2 underkastet den betingelse

a) at aftaler, vedtagelser eller samordnet praksis ikke pålægger de pågældende virksomheder nogen begrænsninger, som ikke er nødvendige for at begrænse forstyrrelserne, og

b) at de ikke gør det muligt for disse virksomheder at udelukke konkurrencen for en væsentlig del af det pågældende transportmarked.

Artikel 7, 8 og 9

(Ingen tekst)

Artikel 10

Behandling af sager ex officio eller på begæring

EFTA-Tilsynsmyndigheden kan på begæring eller på eget initiativ indlede behandlingen af en sag med henblik på at bringe overtrædelse af bestemmelserne i artikel 2 eller artikel 8 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68) til ophør eller med henblik på anvendelse af artikel 4, stk. 2, i samme forordning.

Berettigede til at indgive en klage er:

a) EFTA-staterne

b) fysiske eller juridiske personer, som påberåber sig en berettiget interesse.

Artikel 11

Afslutning af sager, der er behandlet på begæring eller ex officio

1. Konstaterer EFTA-Tilsynsmyndigheden, at der foreligger overtrædelse af artikel 2 eller artikel 8, i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), kan den ved beslutning pålægge de pågældende virksomheder og sammenslutninger af virksomheder at bringe den konstaterede overtrædelse til ophør.

Med forbehold af de øvrige bestemmelser i dette kapitel kan EFTA-Tilsynsmyndigheden, inden den træffer beslutning i henhold til første afsnit, rette henstillinger til de pågældende virksomheder og sammenslutninger af virksomheder om at bringe overtrædelsen til ophør.

2. Stk. 1 finder ligeledes anvendelse på det i artikel 4, stk. 2, i nævnte forordning omhandlede tilfælde.

3. Såfremt EFTA-Tilsynsmyndigheden finder, at der efter de foreliggende kendsgerminger ikke er anledning til i henhold til artikel 2, artikel 4, stk. 2, eller artikel 8 i nævnte forordning at skride ind over for en aftale, en vedtagelse eller en samordnet praksis, tilbageviser den, når sagen beror på en klage, ved en beslutning klagen som ubegrundet.

4. Såfremt EFTA-Tilsynsmyndigheden ved afslutningen af en sag, den har indledt på grundlag af en klage eller på eget initiativ, konkluderer, at en aftale, en vedtagelse eller en samordnet praksis opfylder betingelserne i artikel 2 og artikel 5 i nævnte forordning, vedtager den en beslutning om anvendelse af artikel 5. I beslutningen angives det tidspunkt, fra hvilket den får virkning. Dette tidspunkt kan ligge forud for den dag, på hvilken beslutningen vedtages.

Artikel 12

Anvendelse af artikel 5 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68) - Fremsættelse af indsigelser

1. Virksomheder og sammenslutninger af virksomheder, som vil påberåbe sig artikel 5 i forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), med hensyn til aftaler, vedtagelser og samordnet praksis af den i artikel 2 i nævnte forordning angivne art, som de er deltagere i, kan indgive en ansøgning til EFTA-Tilsynsmyndigheden.

2. Er EFTA-Tilsynsmyndigheden i besiddelse af alt tilgængeligt materiale, og finder den, at ansøgningen kan fremmes, offentliggør den, såfremt der ikke allerede er påbegyndt en sag på grundlag af artikel 10 mod aftalen, vedtagelsen eller den samordnede praksis, så hurtigt som muligt i De Europæiske Fællesskabers Tidende, EØS-afsnittet, det væsentligste af ansøgningens indhold med opfordring til enhver interesseret tredjemand om inden for en frist på 30 dage at fremsætte sine bemærkninger over for EFTA-Tilsynsmyndigheden. Offentliggørelsen skal tage hensyn til virksomhedernes berettigede interesse i beskyttelse af deres forretningshemmeligheder.

3. Såfremt EFTA-Tilsynsmyndigheden ikke inden for en frist på 90 dage fra dagen for offentliggørelsen i De Europæiske Fællesskabers Tidende, EØS-afsnittet, meddeler ansøgerne, at der består betydelig tvivl med hensyn til anvendeligheden af artikel 5, anses aftalen, vedtagelsen eller den samordnede praksis som beskrevet i ansøgningen for at være fritaget fra forbuddet i den forløbne tid og i højst tre år fra dagen for offentliggørelsen af ansøgningen i De Europæiske Fællesskabers Tidende, EØS-afsnittet.

Konstaterer EFTA-Tilsynsmyndigheden efter udløbet af fristen på 90 dage, men før udløbet af treårsfristen, at betingelserne for anvendelse af artikel 5 ikke er til stede, erklærer den ved en beslutning det i artikel 2 i nævnte forordning indeholdte forbud for anvendeligt. Denne beslutning kan tillægges tilbagevirkende kraft, såfremt de pågældende har afgivet urigtige oplysninger, eller såfremt de misbruger fritagelsen fra bestemmelserne i artikel 2 i nævnte forordning.

4. Har EFTA-Tilsynsmyndigheden inden for fristen på 90 dage rettet den i stk. 3, første afsnit, omhandlede meddelelse til ansøgerne, undersøger den, om betingelserne i artikel 2 og artikel 5 er opfyldt.

Konstaterer den, at betingelserne i artikel 2 og artikel 5 er opfyldt, vedtager den en beslutning om anvendelse af artikel 5. I beslutningen angives den dato, fra hvilken den får virkning. Denne dato kan ligge forud for datoen for ansøgningen.

Artikel 13

Gyldighedstiden for og tilbagekaldelse af beslutninger om anvendelse af artikel 5 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68)

1. I den i overensstemmelse med artikel 11, stk. 4, eller artikel 12, stk. 4, andet afsnit, vedtagne beslutning om anvendelse af artikel 5 i nævnte forordning skal det angives, for hvilket tidsrum den gælder; dette tidsrum udgør i almindelighed ikke mindre end seks år. Der kan knyttes betingelser og påbud til beslutningen.

2. Beslutningen kan fornys, hvis forudsætningerne for anvendelse af artikel 5 i nævnte forordning stadig er opfyldt.

3. EFTA-Tilsynsmyndigheden kan tilbagekalde eller ændre beslutningen eller forbyde de pågældende bestemte handlinger:

a) såfremt de faktiske forhold har ændret sig på et for beslutningen væsentligt punkt

b) såfremt de pågældende ikke overholder et påbud, der er knyttet til beslutningen

c) såfremt beslutningen hviler på urigtige oplysninger eller er fremkaldt ved svig, eller

d) såfremt de pågældende misbruger den ved beslutningen opnåede fritagelse fra artikel 2 i nævnte retsakt.

I de i litra b), c) og d) nævnte tilfælde kan beslutningen tilbagekaldes med tilbagevirkende kraft.

Artikel 14

Beslutning om anvendelse af artikel 6

1. Aftaler, vedtagelser og samordnet praksis som beskrevet i artikel 2 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), for hvilke deltagerne vil påberåbe sig artikel 6, skal anmeldes til EFTA-Tilsynsmyndigheden.

2. EFTA-Tilsynsmyndighedens beslutning om anvendelse af artikel 6 i nævnte forordning får først virkning fra datoen for dens vedtagelse. Det tidsrum, for hvilket den gælder, skal angives heri. Beslutningens gyldighedstid må ikke overstige tre år fra det tidspunkt, hvor det stående udvalg konstaterer en krisesituation i henhold til artikel 6, stk. 2.

3. Beslutningen kan fornys af EFTA-Tilsynsmyndigheden, hvis det stående udvalg på ny konstaterer en krisesituation i henhold til artikel 6, stk. 2, og de øvrige betingelser for anvendelsen af artikel 6 stadig er opfyldt.

4. Der kan knyttes betingelser og påbud til beslutningen.

5. EFTA-Tilsynsmyndighedens beslutning ophører med at have gyldighed senest seks måneder efter, at de i artikel 6, stk. 1, nævnte foranstaltninger er bragt i anvendelse.

6. Artikel 13, stk. 3, finder anvendelse.

Artikel 15

Kompetence

Med forbehold af EFTA-Domstolens adgang til i henhold til EØS-aftalens artikel 108, stk. 2, og de relevante bestemmelser i denne aftale at prøve beslutningen er det alene Kommissionen, som på de betingelser, der er fastsat i EØS-aftalens artikel 56 kan

- pålægge forpligtelser i henhold til artikel 4, stk. 2, i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68)

- udstede beslutninger i henhold til artikel 5 i nævnte forordning og artikel 6 i dette kapitel.

EFTA-staternes myndigheder forbliver kompetente til at afgøre, om betingelserne i artikel 2 eller 8 i nævnte forordning er opfyldt, så længe EFTA-Tilsynsmyndigheden hverken har taget skridt til udstedelsen af en beslutning i det enkelte tilfælde eller har oversendt den i artikel 12, stk. 3, første afsnit, omhandlede meddelelse.

Artikel 16

Forbindelse med EFTA-staternes myndigheder

1. EFTA-Tilsynsmyndigheden gennemfører den i dette kapitel omhandlede sagsbehandling i nær og vedvarende forbindelse med EFTA-staternes kompetente myndigheder, disse er berettigede til at fremsætte bemærkninger vedrørende sagsbehandlingen.

2. EFTA-Tilsynsmyndigheden tilsender omgående EFTA-staternes kompetente myndigheder en genpart af klager og ansøgninger samt af de vigtigste dokumenter, der som et led i sagsbehandlingen forelægges den eller fremsendes af den.

EFTA-Tilsynsmyndigheden tilsender omgående EFTA-staternes kompetente myndigheder en genpart af anmeldelser, klager og oplysninger angående sager indledt ex officio, som den har modtaget fra Europa-Kommissionen i henhold til artikel 2 og 10 i protokol 23 til EØS-aftalen.

EFTA-Tilsynsmyndigheden tilsender omgående EFTA-staternes kompetente myndigheder en genpart af de dokumenter, den har modtaget fra Europa-Kommissionen i henhold til artikel 7 i protokol 23 til EØS-aftalen.

3. Et rådgivende udvalg for kartel- og monopolspørgsmål på transportområdet høres før hver beslutning, som afslutter en i artikel 10 omhandlet sagsbehandling, samt før beslutninger i henhold til artikel 12, stk. 3, andet afsnit, og stk. 4, andet afsnit, og i henhold til artikel 14, stk. 2 og 3. Det rådgivende udvalg skal endvidere høres, før der fremsættes forslag efter artikel 29.

4. Det rådgivende udvalg sammensættes af embedsmænd, der er kompetente i kartel- og monopolspørgsmål på transportområdet. Hver medlemsstat udpeger som sine repræsentanter to embedsmænd, der i tilfælde af forfald hver især kan erstattes af en anden embedsmand.

Europa-Kommissionen og EF-medlemsstaterne har ret til at deltage og fremsætte deres synspunkter i det rådgivende udvalg. de har imidlertid ikke stemmeret.

5. Høringen finder sted på et fælles møde, som EFTA-Tilsynsmyndigheden indkalder til; dette møde finder sted tidligst fjorten dage efter afsendelsen af indkaldelsen. En fremstilling af sagen med angivelse af de vigtigste dokumenter samt et foreløbigt forslag til beslutning for hver sag, der skal behandles, skal være vedlagt indkaldelsen.

Som følge af bestemmelserne i stk. 4, andet afsnit, modtager Kommissionen indbydelse til mødet vedlagt de relevante dokumenter, således som fastsat i artikel 6 i protokol 23 til EØS-aftalen.

6. Det rådgivende udvalg kan afgive en udtalelse, selv om medlemmer af udvalget eller deres stedfortrædere ikke er til stede. Resultatet af høringen skal udformes skriftligt og vedlægges forslaget til beslutning. Det offentliggøres ikke.

Artikel 17

Det Stående Udvalgs undersøgelse af principielle spørgsmål vedrørende transportbestemmelserne i EØS-aftalen, der er opstået i konkrete sager

1. EFTA-Tilsynsmyndigheden vedtager først en beslutning, for hvilken den i artikel 6 omhandlede høring er obligatorisk, efter udløbet af en frist på 20 dage fra den dag, på hvilken det rådgivende udvalg har fremsat sin udtalelse.

2. Inden udløbet af den i stk. 1 nævnte frist kan hver EFTA-stat anmode om indkaldelse af Det Stående Udvalg, for at dette sammen med EFTA-Tilsynsmyndigheden kan undersøge de principielle spørgsmål vedrørende transportbestemmelserne i EØS-aftalen, som efter dens opfattelse står i forbindelse med den konkrete sag, der skal træffes beslutning om.

Inden en frist af 30 dage fra den pågældende EFTA-stats anmodning, træder Det Stående Udvalg sammen udelukkende for at undersøge disse principielle spørgsmål.

EFTA-Tilsynsmyndigheden udsteder først sin beslutning efter mødet i Det Stående Udvalg.

3. Det Stående Udvalg kan endvidere efter anmodning af en EFTA-stat eller af EFTA-Tilsynsmyndigheden til enhver tid undersøge spørgsmål af generel karakter, som opstår i forbindelse med iværksættelsen af konkurrencepolitikken inden for transportsektoren.

4. I alle de tilfælde, hvor Det Stående Udvalg indkaldes for at undersøge principielle spørgsmål i henhold til stk. 2 eller for at undersøge spørgsmål af generel karakter i henhold til stk. 3, tager EFTA-Tilsynsmyndigheden inden for rammerne af denne forordning hensyn til de forskellige synspunkter, som er fremkommet på mødet.

Artikel 18

Undersøgelse af transportsektorer

1. Såfremt udviklingen af transporten, transportprisbevægelser og -stagnationer eller andre omstændigheder giver grund til at antage, at konkurrencen på transportområdet inden for det område, der er omfattet af EØS-aftalen, i et bestemt geografisk område, ved en eller flere trafikforbindelser eller for så vidt angår person- eller godsbefordring af en eller flere bestemte kategorier, er begrænset eller fordrejet, kan EFTA-Tilsynsmyndigheden i henhold til protokol 23 til EØS-aftalen beslutte at iværksætte en generel undersøgelse på dette område og som et led i denne undersøgelse af virksomhederne på det pågældende område anmode om sådanne oplysninger og sådant materiale, som er nødvendigt for anvendelsen af de principper, der er fastsat i artikel 2-5, 7 og 8 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), og af artikel 6 i dette kapitel.

2. Når EFTA-Tilsynsmyndigheden iværksætter de i stk. 1 omhandlede undersøgelser, anmoder den ligeledes de virksomheder og grupper af virksomheder, hvis størrelse giver grund til at antage, at de indtager en dominerende stilling på det område, der er omfattet af EØS-aftalen, eller på en væsentlig del heraf, om at afgive en erklæring om de faktorer, som vedrører virksomhedernes struktur og handlemåde, og som er nødvendige for at bedømme deres forhold under hensyn til artikel 8 i nævnte retsakt.

3. Artikel 6, stk. 2-6, og artikel 17, 19, 20 og 21 finder anvendelse.

Artikel 19

Begæring om oplysninger

1. For at løse de opgaver, som er pålagt EFTA-Tilsynsmyndigheden i henhold til artikel 55 og 58 i EØS-aftalen, protokol 23 og bilag XIV til samme aftale eller bestemmelserne i dette kapitel, kan den indhente alle nødvendige oplysninger fra EFTA-staternes regeringer og kompetente myndigheder samt fra virksomheder og sammenslutninger af virksomheder.

2. Fremsætter EFTA-Tilsynsmyndigheden begæring om oplysninger over for en virksomhed eller en sammenslutning af virksomheder, sender den samtidig en genpart af sin begæring til den kompetente myndighed i den EFTA-stat, hvor virksomheden eller sammenslutningen af virksomheder har sit hjemsted.

3. I sin begæring skal EFTA-Tilsynsmyndigheden angive retsgrundlaget for og formålet med begæringen samt de sanktioner, der i artikel 22, stk. 1, litra b), er fastsat for afgivelse af urigtige oplysninger.

4. Pligten til at afgive oplysninger påhviler virksomhedernes indehavere eller disses repræsentanter, og for så vidt angår juridiske personer samt selskaber, firmaer og foreninger uden status som juridisk person, de personer, der ifølge lov eller vedtægt er bemyndiget til at repræsentere dem.

5. Såfremt en virksomhed eller sammenslutning af virksomheder ikke eller ikke udtømmende meddeler de krævede oplysninger inden udløbet af en af EFTA-Tilsynsmyndigheden fastsat frist, fremsætter EFTA-Tilsynsmyndigheden krav om oplysningerne ved beslutning. Denne skal angive hvilke oplysninger, der kræves, fastsætte en passende frist for afgivelse af oplysningerne og indeholde en henvisning til de i artikel 22, stk. 1, litra b), og artikel 23, stk. 1, litra c), fastsatte sanktioner samt til adgangen til at indgive klage over beslutningen for EFTA-Domstolen i henhold til EØS-aftalens artikel 108, stk. 2, og de relevante bestemmelser i denne aftale, navnlig artikel 36.

6. EFTA-Tilsynsmyndigheden sender samtidig en genpart af sin beslutning til den kompetente myndighed i den EFTA-stat, hvor virksomheden eller sammenslutningen af virksomheder har sit hjemsted.

Artikel 20

Kontrolundersøgelser foretaget af EFTA-staternes myndigheder

1. På EFTA-Tilsynsmyndigheden begæring foretager EFTA-staternes kompetente myndigheder de kontrolundersøgelser, som EFTA-Tilsynsmyndigheden i henhold til artikel 21, stk. 1, anser for formålstjenlige, eller som den har påbudt ved en beslutning i henhold til artikel 21, stk. 3. De repræsentanter for medlemsstaternes kompetente myndigheder, som har fået til opgave at gennemføre kontrolundersøgelsen, udøver deres beføjelser efter fremlæggelse af en skriftlig fuldmagt udstedt af den kompetente myndighed i den EFTA-stat, inden for hvis område kontrolundersøgelsen skal foretages. Fuldmagten skal indeholde en angivelse af kontrolundersøgelsens genstand og formål.

2. Repræsentanter for EFTA-Tilsynsmyndigheden kan efter dennes anmodning eller efter anmodning fra den kompetente myndighed i den EFTA-stat, inden for hvis område undersøgelsen skal foretages, bistå denne myndigheds repræsentanter ved løsning af deres opgaver.

Artikel 21

EFTA-Tilsynsmyndighedens beføjelser til at foretage kontrolundersøgelser

1. Til løsning af de opgaver, som i henhold til EØS-aftalens artikel 55 og 58, protokol 23 og bilag XIV til samme aftale eller bestemmelserne i dette kapitel er henlagt til EFTA-Tilsynsmyndigheden, kan denne foretage alle nødvendige kontrolundersøgelser hos virksomheder eller sammenslutninger af virksomheder på en EFTA-stats område. I dette øjemed har EFTA-Tilsynsmyndighedens befuldmægtigede repræsentanter følgende beføjelser:

a) at kontrollere bøger og andre forretningspapirer

b) at tage kopier eller ekstraktudskrifter af bøger og forretningspapirer

c) at kræve mundtlige forklaringer på stedet

d) at få adgang til samtlige lokaler, grunde og transportmidler tilhørende virksomhederne.

2. Repræsentanter, som af EFTA-Tilsynsmyndigheden har fået fuldmagt til at foretage kontrolundersøgelsen, udøver deres beføjelser efter fremlæggelse af en skriftlig fuldmagt, der indeholder oplysning om kontrolundersøgelsens genstand og formål samt om de i artikel 22, stk. 1, litra c), fastsatte sanktioner, der finder anvendelse, såfremt de forlangte bøger eller forretningspapirer ikke fremlægges i deres helhed.

EFTA-Tilsynsmyndigheden skal med passende varsel give den kompetente myndighed i den EFTA-stat, inden for hvis område kontrolundersøgelsen skal foretages, underretning om undersøgelsesbeslutningen og om de befuldmægtigede personers identitet. EFTA-Tilsynsmyndigheden udsteder ligeledes fuldmagt til de repræsentanter for Europa-Kommissionen, der deltager i kontrolundersøgelsen i medfør af artikel 8 i protokol 23 til EØS-aftalen.

3. Virksomheder og sammenslutninger af virksomheder har pligt til at underkaste sig de kontrolundersøgelser, hvorom EFTA-Tilsynsmyndigheden har truffet beslutning. I beslutningen angives kontrolundersøgelsens genstand og formål, fastsættes tidspunktet for dens begyndelse og gives oplysning om de i artikel 22, stk. 1, litra c), og artikel 23, stk. 1, litra d), fastsatte sanktioner samt om adgangen til at indbringe klage over beslutningen for EFTA-Domstolen.

4. EFTA-Tilsynsmyndigheden træffer de i stk. 3 omhandlede beslutninger efter at have indhentet udtalelse fra den kompetente myndighed i den EFTA-stat, inden for hvis område kontrolundersøgelsen skal foretages.

5. Repræsentanter for den kompetente myndighed i den EFTA-stat, inden for hvis område undersøgelsen skal foretages, kan efter vedkommende myndigheds eller EFTA-Tilsynsmyndighedens anmodning bistå EFTA-Tilsynsmyndighedens repræsentanter ved løsningen af deres opgaver.

6. Modsætter en virksomhed sig en i henhold til denne artikel påbudt kontrolundersøgelse, yder vedkommende medlemsstat de af Kommissionen bemyndigede repræsentanter den fornødne støtte til løsning af deres opgaver. EFTA-staterne træffer, efter at have rådført sig med EFTA-Tilsynsmyndigheden, inden seks måneder fra EØS-aftalens ikrafttrædelse de til dette formål fornødne forholdsregler.

Artikel 22

Bøder

1. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder på 100 til 5 000 ECU, såfremt de forsætligt eller uagtsomt:

a) fremsætter urigtige eller forvanskede oplysninger i en begæring i henhold til artikel 12 eller en anmeldelse i henhold til artikel 14

b) i et svar på en begæring i henhold til artikel 18 eller artikel 19, stk. 3 eller stk. 5, giver urigtige oplysninger, eller undlader at give oplysninger inden udløbet af den frist, som er fastsat ved en beslutning, truffet i henhold til artikel 19, stk. 5

c) under en kontrolundersøgelse i henhold til artikel 20 eller artikel 21 kun ufuldstændigt fremlægger de forlangte bøger eller øvrige forretningspapirer eller nægter at underkaste sig en kontrolundersøgelse, der er påbudt ved beslutning i henhold til artikel 21, stk. 3.

2. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder på mindst 1 000 og højst 1 000 000 ECU, idet sidstnævnte beløb dog kan forhøjes til 10 % af omsætningen i det sidste regnskabsår i hver af de virksomheder, som har medvirket ved overtrædelsen, såfremt de forsætligt eller uagtsomt:

a) overtræder bestemmelserne i artikel 2 eller artikel 8 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68)

b) handler i strid med et påbud meddelt i henhold til artikel 13, stk. 1, eller artikel 14, stk. 4.

Ved fastsættelsen af bødens størrelse skal der tages hensyn til både overtrædelsens grovhed og dens varighed.

3. Artikel 16, stk. 3-6, og i artikel 17 finder anvendelse.

4. Beslutninger, der træffes i henhold til stk. 1 og 2 er ikke sanktioner i strafferetlig forstand.

Artikel 23

Tvangsbøder

1. EFTA-Tilsynsmyndigheden kan ved beslutning pålægge virksomheder og sammenslutninger af virksomheder tvangsbøder på fra 50 til 1 000 ECU for hver dag, der går ud over det i beslutningen fastsatte tidspunkt, for at tvinge dem til:

a) at ophøre med en overtrædelse af artikel 2 eller artikel 8 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), hvis ophør den har anordnet i henhold til artikel 11 i dette kapitel, eller at efterkomme et påbud i henhold til artikel 4, stk. 2, i nævnte forordning

b) at ophøre med en handling, som er forbudt i henhold til artikel 13, stk. 3

c) at afgive udtømmende og rigtige oplysninger, som er afkrævet dem ved beslutning truffet af EFTA-Tilsynsmyndigheden i henhold til artikel 19, stk. 5

d) at underkaste sig en kontrolundersøgelse, som EFTA-Tilsynsmyndigheden har påbudt ved beslutning i henhold til artikel 21, stk. 3.

2. Når virksomhederne eller sammenslutningerne af virksomheder har efterkommet den forpligtelse, til hvis opfyldelse tvangsbøden er blevet fastsat, kan EFTA-Tilsynsmyndigheden fastsætte tvangsbødens endelige størrelse til et mindre beløb end det, den oprindelige beslutning ville føre til.

3. Artikel 16, stk. 3-6, og artikel 17 finder anvendelse.

Artikel 24

Prøvelse for EFTA-Domstolen

Med hensyn til klager over beslutninger, hvorved EFTA-Tilsynsmyndigheden har fastsat en bøde eller en tvangsbøde, har EFTA-Domstolen i overensstemmelse med EØS-aftalens artikel 108, stk. 2, og de relevante bestemmelser i denne aftale fuld prøvelsesret i den betydning, der fremgår af artikel 35 i denne aftale; den kan ophæve, nedsætte eller forhøje den pålagte bøde eller tvangsbøde.

Artikel 25

Ecu

Ved anvendelse af artikel 22, 23 og 24 gælder den ecu, der er fastsat af de kompetente myndigheder i De Europæiske Fællesskaber.

Artikel 26

Udtalelser fra interesserede parter og tredjemand

1. Forinden der træffes beslutning til artikel 11, artikel 12, stk. 3, andet afsnit, artikel 12, stk. 4, artikel 13, stk. 3, artikel 14, stk. 2 og 3, samt artikel 22 og 23, skal EFTA-Tilsynsmyndigheden give de deltagende virksomheder og sammenslutninger af virksomheder lejlighed til at udtale sig vedrørende de af EFTA-Tilsynsmyndigheden fremførte klagepunkter.

2. I den udstrækning EFTA-Tilsynsmyndigheden eller EFTA-staternes kompetente myndigheder anser det for påkrævet, kan der også indhentes udtalelser fra andre fysiske eller juridiske personer. I tilfælde af, at fysiske eller juridiske personer fremsætter anmodning om at måtte udtale sig i sagen, skal en sådan anmodning imødekommes, hvis de pågældende godtgør at have tilstrækkelig interesse heri.

3. Såfremt EFTA-Tilsynsmyndigheden påtænker at udstede en negativattest i henhold til artikel 5 i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68), eller artikel 6 i dette kapitel, offentliggør den det væsentlige indhold af den pågældende aftale, vedtagelse eller samordnede praksis med opfordring til enhver interesseret tredjemand om at meddele EFTA-Tilsynsmyndigheden sine bemærkninger inden for en frist, der fastsættes til mindst en måned. Offentliggørelsen skal tage hensyn til virksomhedernes berettigede interesse i beskyttelse af deres forretningshemmeligheder.

Artikel 27

Tavshedspligt

1. Med forbehold af artikel 9 i protokol 23 til EØS-aftalen må de oplysninger, der er indhentet i medfør af bestemmelserne i artiklerne 18, 19, 20 og 21 i dette kapitel, af artikel 58 i EØS-aftalen eller af protokol 23 til samme aftale kun bruges til det med undersøgelsen eller kontrollen tilsigtede formål.

2. Med forbehold af bestemmelserne i artikel 26 og 28 er EFTA-Tilsynsmyndigheden og EFTA-staternes kompetente myndigheder samt deres tjenestemænd og øvrige ansatte forpligtede til ikke at give oplysninger om forhold, som de i medfør af denne protokol, af artikel 58 i EØS-aftalen eller af protokol 23 til samme aftale får kendskab til, og som ifølge deres natur er undergivet tavshedspligt. Tavshedspligten gælder ligeledes for de repræsentanter for Europa-Kommissionen og EF-medlemsstaterne, som deltager i det rådgivende udvalgs møder i medfør af artikel 16, stk. 4, og i høringen i medfør af artikel 8, stk. 2, i kapitel VIII.

3. Bestemmelserne i stk. 1 og 2 er ikke til hinder for offentliggørelse af oversigter eller redegørelser, som ikke indeholder oplysning om enkelte virksomheder eller sammenslutninger af virksomheder.

Artikel 28

Offentliggørelse af beslutninger

1. EFTA-Tilsynsmyndigheden offentliggør de beslutninger, som er truffet i medfør af artikel 11, artikel 12, stk. 3, andet afsnit, artikel 12, stk. 4, artikel 13, stk. 3, og artikel 14, stk. 2 og 3.

2. Offentliggørelsen sker med angivelse af de interesserede parter og beslutningens væsentligste indhold; ved offentliggørelsen skal der tages hensyn til virksomhedernes berettigede interesse i beskyttelse af deres forretningshemmeligheder.

Artikel 29

Særlige bestemmelser

EFTA-Tilsynsmyndigheden kan i henhold til artikel 49 i denne aftale fremsætte forslag for EFTA-staternes regeringer dels til udformning af de skemaer, der skal anvendes ved indgivelse af klager efter artikel 10, ansøgninger efter artikel 12 og anmeldelser efter artikel 14, stk. 1, dels til supplerende oplysninger på skemaerne.

KAPITEL VII Form, indhold og andre enkeltheder i forbindelse med klager i henhold til artikel 10, ansøgninger i henhold til artikel 12 og anmeldelser i henhold til artikel 14, stk. 1, i kapitel VI

Artikel 1

Klager

1. Klager i henhold til artikel 10 i kapitel VI skal indgives skriftligt og være affattet på et af EFTA-staternes eller Fællesskabets officielle sprog; de kan indgives på det særlige skema, som er udstedt af EFTA-staternes regeringer efter fælles overenskomst (jf. tillæg 3) eller af Europa-Kommissionen.

2. Når repræsentanter for virksomheder, sammenslutninger af virksomheder eller fysiske eller juridiske personer underskriver klagen, skal de vise dokumentation for deres repræsentationsbeføjelse.

Artikel 2

Personer, der er bemyndiget til at indgive ansøgninger og anmeldelser

1. Berettiget til indgivelse af ansøgning i henhold til artikel 12 og anmeldelse i henhold til artikel 14, stk. 1, i kapitel VI er enhver virksomhed, der er deltager i aftaler, vedtagelser eller samordnet praksis som beskrevet i den forordning, der henvises til i punkt 10 i bilag XIV til EØS-aftalen (forordning (EØF) nr. 1017/68). Hvis kun enkelte af de deltagende virksomheder indgiver ansøgninger eller anmeldelse, underretter de de øvrige deltagende virksomheder herom.

2. Når repræsentanter for virksomheder, sammenslutninger af virksomheder eller fysiske eller juridiske personer underskriver de i artikel 12 og artikel 14, stk. 1, i kapitel VI omhandlede ansøgninger og anmeldelser, skal de vise dokumentation for deres repræsentationsbeføjelser.

3. Ved kollektive ansøgninger eller anmeldelser skal der udpeges en fælles befuldmægtiget.

Artikel 3

Indgivelse af ansøgninger og anmeldelser

1. Ansøgninger i henhold til artikel 12 i kapitel VI skal indgives på det særlige skema, der er udstedt af EFTA-landenes regeringer efter fælles overenskomst (jf. tillæg 4) eller af Europa-Kommissionen.

2. Anmeldelser i henhold til artikel 14, stk. 1, i kapitel VI skal indgives på det særlige skema, der er udstedt af EFTA-staternes regeringer efter fælles overenskomst (jf. tillæg 5) eller af Europa-Kommissionen.

3. Flere deltagende virksomheder kan indgive deres ansøgning eller anmeldelse på ét skema.

4. Ansøgninger og anmeldelser skal indeholde de i skemaet krævede oplysninger.

5. Ansøgninger og anmeldelser samt bilag hertil skal indgives til EFTA-Tilsynsmyndigheden i ni eksemplarer.

6. Dokumenter, der vedlægges som bilag, skal indgives i original eller i kopi. Kopiens overensstemmelse med originalen skal bekræftes.

7. Ansøgninger og anmeldelser skal affattes på et af EFTA-staternes eller Fællesskabets officielle sprog. Dokumenter skal indgives på originalsproget. Hvis originalsproget ikke er et af de officielle sprog, skal der vedlægges en oversættelse til et af de officielle sprog.

Artikel 4

Særlige bestemmelser

EFTA-Tilsynsmyndigheden kan i henhold til artikel 49 i denne aftale forelægge EFTA-staternes regeringer forslag til skemaer og supplerende oplysninger.

KAPITEL VIII Høringer i henhold til artikel 26, stk. 1, i kapitel VI

Artikel 1

Inden EFTA-Tilsynsmyndigheden rådfører sig med Det Rådgivende Udvalg for Kartel- og Monopolspørgsmål på Transportområdet, indhenter den udtalelser i henhold til artikel 26, stk. 1, i kapitel VI.

Artikel 2

1. EFTA-Tilsynsmyndigheden meddeler skriftligt virksomhederne og virksomhedssammenslutningerne de fremsatte klagepunkter. Meddelelsen stiles til hver virksomhed eller virksomhedssammenslutning eller til den af dem udpegede fælles befuldmægtigede.

2. EFTA-Tilsynsmyndigheden kan give meddelelsen ved offentliggørelse i De Europæiske Fællesskabers Tidende, EØS-afsnittet, hvis dette efter omstændighederne i den enkelte sag synes rimeligt, især hvis flere virksomheder skal underrettes, og der ikke findes en fælles befuldmægtiget. Offentliggørelsen skal tage hensyn til virksomhedernes berettigede interesse i beskyttelse af deres forretningshemmeligheder.

3. Bøder og tvangsbøder kan kun fastsættes over for virksomheder og virksomhedssammenslutninger, når klagepunkterne er blevet meddelt dem efter den i stk. 1, fastlagte fremgangsmåde.

4. I meddelelsen om klagepunkterne sætter EFTA-Tilsynsmyndigheden en frist, inden for hvilken virksomhederne og virksomhedssammenslutningerne har lejlighed til at udtale sig.

Artikel 3

1. Virksomhederne og virksomhedssammenslutningerne udtaler sig skriftligt inden for den fastsatte frist om de fremførte klagepunkter.

2. De kan i deres skriftlige bemærkninger fremføre alt, hvad der er formålstjenligt til deres forsvar.

3. De kan vedlægge alt formålstjenligt materiale til dokumentation af fremførte kendsgerninger. De kan også foreslå, at EFTA-Tilsynsmyndigheden indhenter udtalelse fra personer, som kan bekræfte de fremførte kendsgerninger.

Artikel 4

EFTA-Tilsynsmyndigheden tager i sine beslutninger kun de klagepunkter til behandling, som de berørte virksomheder og virksomhedssammenslutninger har haft lejlighed til at udtale sig om.

Artikel 5

Anmoder fysiske eller juridiske personer i henhold til artikel 26, stk. 2, i kapitel VI om at måtte blive hørt, giver EFTA-Tilsynsmyndigheden dem lejlighed til at udtale sig skriftligt inden for en af den bestemt frist, hvis de dokumenterer en tilstrækkelig interesse.

Artikel 6

Er EFTA-Tilsynsmyndigheden af den opfattelse, at de foreliggende oplysninger ikke berettiger til at imødekomme en i henhold til artikel 10, stk. 2, i kapitel VI rejst klage, meddeler den klagerne grundene hertil og giver dem en frist til meddelelse af eventuelle yderligere skriftlige bemærkninger.

Artikel 7

1. EFTA-Tilsynsmyndigheden giver personer, som har anmodet herom i deres skriftlige udtalelse, lejlighed til at afgive mundtlig forklaring, hvis de dokumenterer en tilstrækkelig interesse, eller hvis EFTA-Tilsynsmyndigheden vil pålægge dem en bøde eller en tvangsbøde.

2. EFTA-Tilsynsmyndigheden kan endvidere give en hvilken som helst anden person lejlighed til at udtale sig mundtligt.

Artikel 8

1. EFTA-Tilsynsmyndigheden indkalder de personer, der skal udtale sig, til en termin, den selv fastsætter.

2. Den oversender straks en genpart af indkaldelsen til EFTA-staternes kompetente myndigheder; der kan udpege en embedsmand til at deltage i høringen. EFTA-Tilsynsmyndigheden indbyder desuden Europa-Kommissionen og EF-medlemsstaterne til at deltage i høringen.

Artikel 9

1. Høringerne ledes af de personer, som EFTA-Tilsynsmyndigheden bemyndiger hertil.

2. De indkaldte personer møder personligt eller repræsenteres af deres ved lov eller vedtægtsmæssige befuldmægtigede. Virksomheder og virksomhedssammenslutninger kan endvidere lade sig repræsentere af en med en tilstrækkelig fuldmagt forsynet befuldmægtiget, der er udpeget blandt deres faste personale.

De personer, som EFTA-Tilsynsmyndigheden hører, kan bistås af advokater eller rådgivere, som er berettigede til at møde for EFTA-Domstolen, eller af andre egnede personer.

3. Høringen er ikke offentlig. Personerne høres enkeltvis eller i andre indkaldte personers nærværelse. I sidstnævnte tilfælde skal der tages hensyn til virksomhedernes berettigede interesse i beskyttelse af deres forretningshemmeligheder.

4. Der udarbejdes en protokol over de væsentlige forklaringer fra hver person, der er blevet hørt. Protokollatet læses op og godkendes af den person, der er blevet hørt.

Artikel 10

EFTA-Tilsynsmyndigheden meddelelser og indkaldelser bliver enten oversendt til modtageren gennem postvæsenet som anbefalet brev med modtagelsesbevis eller afleveres personligt mod kvittering; jf. dog artikel 2, stk. 2.

Artikel 11

1. Ved fastsættelsen af de i artikel 2, 5 og 6 nævnte frister tager EFTA-Tilsynsmyndigheden hensyn til den tid, der er nødvendig til udarbejdelsen af bemærkningerne, og til, hvor presserende sagen er. Fristen skal være mindst to uger; den kan forlænges.

2. Ved beregningen af fristerne skal den dag, på hvilken meddelelsen er modtaget eller afleveret, fraregnes.

3. De skriftlige bemærkninger skal indgå hos EFTA-Tilsynsmyndigheden eller afgives til postbesørgelse som anbefalet brev inden udløbet af den givne frist. Falder fristens sidste dag på en søn- eller helligdag, udløber fristen ved slutningen af den følgende arbejdsdag. Ved beregningen af fristen skal der tages hensyn til de i tillæg 2 til denne protokol nævnte helligdage, når tidspunktet for de skriftlige bemærkningers modtagelse er afgørende, og til de i indleveringslandet ved lov fastsatte helligdage, når tidspunktet for afsendelsen er afgørende.

KAPITEL IX Retningslinjer for anvendelsen af EØS-aftalens artikel 53 og 54 på søtransport

Der er blevet foretaget en opsplitnng af teksten til forordning (EØF) nr. 4056/86, således at de materielle regler er indeholdt i bilag XIV til EØS-aftalen, medens procedurereglerne fremgår af dette kapitel. Som følge heraf er tilpasningerne til afsnit I, artikel 1-9 at finde i den forordning, der henvises til i punkt 11 i bilag XIV til EØS-aftalen (forordning (EØF) nr. 4056/86). EFTA-Tilsynsmyndigheden træffer i disse tilfælde beslutning i henhold til EØS-aftalens artikel 56, navnlig stk. 1, litra a) og b), samt stk. 3.

Afsnit I

Artikel 1-9

(Ingen tekst)

Afsnit II Procedureregler

Artikel 10

Behandling af sager ex officio eller på begæring

EFTA-Tilsynsmyndigheden indleder på begæring eller på eget initiativ behandlingen af en sag med henblik på at bringe en overtrædelse af bestemmelserne i EØS-aftalens artikel 53, stk. 1, eller artikel 54 til ophør, ligesom den på begæring eller eget initiativ indleder proceduren med henblik på anvendelse af artikel 7 i den forordning, der henvises til i punkt 11 i bilag XIV til EØS-aftalen (forordning (EØF) nr. 4056/86).

Berettigede til at indgive klage er:

a) EFTA-staterne

b) fysiske eller juridiske personer, som påberåber sig en berettiget interesse.

Artikel 11

Afslutning af sager, der er behandlet på begæring eller ex officio

1. Konstaterer EFTA-Tilsynsmyndigheden, at der foreligger en overtrædelse af EØS-aftalens artikel 53, stk. 1, eller artikel 54, kan den ved beslutning pålægge de pågældende virksomheder og sammenslutninger af virksomheder at bringe den konstaterede overtrædelse til ophør.

Uden at det berører de øvrige bestemmelser i dette kapitel eller i den forordning, der henvises til i punkt 11 i bilag XIV til EØS-aftalen (forordning (EØF) nr. 4056/86), kan EFTA-Tilsynsmyndigheden, inden den træffer beslutning i henhold til første afsnit, rette henstillinger til de pågældende virksomheder og sammenslutninger af virksomheder om at bringe overtrædelsen til ophør.

2. Stk. 1 finder ligeledes anvendelse på det i artikel 7 i nævnte forordning omhandlede tilfælde.

3. Såfremt EFTA-Tilsynsmyndigheden finder, at der efter de foreliggende kendsgerninger ikke er anledning til i henhold til artikel 53, stk. 1, eller artikel 54 i EØS-aftalen eller artikel 7 i nævnte forordning at skride ind over for en aftale, en vedtagelse eller en samordnet praksis, tilbageviser den, når sagen beror på en klage, ved en beslutning klagen som ubegrundet.

4. Såfremt EFTA-Tilsynsmyndigheden efter behandlingen af en sag, der er påbegyndt på grundlag af en klage eller på dens eget initiativ, finder, at en aftale, en vedtagelse eller en samordnet praksis opfylder betingelserne i EØS-aftalens artikel 53, stk. 1 og 3, vedtager den en beslutning om anvendelse af artikel 53, stk. 3, i samme aftale. I beslutningen angives det tidspunkt, fra hvilket den får virkning. Dette tidspunkt kan ligge forud for den dag, på hvilken beslutningen vedtages.

Artikel 12

Anvendelse af artikel 53, stk. 3 - Fremsættelse af indsigelser

1. Virksomheder og sammenslutninger af virksomheder, som vil påberåbe sig EØS-aftalens artikel 53, stk. 3, med hensyn til aftaler, vedtagelser og samordnet praksis af den i artikel 53, stk. 1, angivne art, som de er deltagere i, indgiver en ansøgning til EFTA-Tilsynsmyndigheden; jf. dog artikel 11 i protokol 23 til EØS-aftalen.

2. Er EFTA-Tilsynsmyndigheden i besiddelse af alt foreliggende materiale, og finder den, at ansøgningen kan fremmes, offentliggør den, såfremt der ikke allerede på grundlag af artikel 10 er påbegyndt en sag mod aftalen, vedtagelsen eller den samordnede praksis, så hurtigt som muligt i De Europæiske Fællesskabers Tidende, EØS-afsnittet, det væsentligste af ansøgningens indhold med opfordring til enhver interesseret tredjemand og EFTA-stat om inden for en frist på 30 dage at fremsætte deres bemærkninger over for EFTA-Tilsynsmyndigheden. Ved offentliggørelsen skal der tages hensyn til virksomhedernes berettigede interesse i beskyttelse af deres forretningshemmeligheder.

3. Såfremt EFTA-Tilsynsmyndigheden ikke inden for en frist på 90 dage fra dagen for offentliggørelsen i De Europæiske Fællesskabers Tidende, EØS-afsnittet, meddeler ansøgerne, at der består betydelig tvivl med hensyn til anvendeligheden af artikel 53, stk. 3, anses aftalen, vedtagelsen eller den samordnede praksis som beskrevet i ansøgningen for at være fritaget fra forbuddet i den forløbne tid og i højst seks år fra dagen for offentliggørelsen af ansøgningen i De Europæiske Fællesskabers Tidende, EØS-afsnittet.

Konstaterer EFTA-Tilsynsmyndigheden efter udløbet af fristen på 90 dage, men før udløbet af seksårsfristen, at betingelserne for anvendelse af artikel 53, stk. 3, ikke er til stede, erklærer den ved en beslutning, at det i artikel 53, stk. 1, indeholdte forbud er gældende. Denne beslutning kan tillægges tilbagevirkende kraft, såfremt de pågældende har afgivet urigtige oplysninger, eller såfremt de misbruger fritagelsen fra bestemmelserne i artikel 53, stk. 1.

4. EFTA-Tilsynsmyndigheden kan rette den i stk. 3, første afsnit, omhandlede meddelelse til ansøgerne; og skal gøre det, såfremt en EFTA-stat anmoder herom inden for en frist på 45 dage fra dagen for fremsendelsen af ansøgningen til denne EFTA-stat, jf. artikel 15, stk. 2. EFTA-statens ansøgning skal være begrundet i betragtninger, der bygger på EØS-aftalens konkurrenceregler.

Konstaterer EFTA-Tilsynsmyndigheden, at betingelserne i artikel 53, stk. 1 og 3, er opfyldt, vedtager den en beslutning om anvendelse af artikel 53, stk. 3. I beslutningen angives den dato, fra hvilken den får virkning. Denne dato kan ligge forud for datoen for ansøgningen.

Artikel 13

Gyldighedstiden for og tilbagekaldelse af beslutninger om anvendelse af artikel 53, stk. 3

1. I den i overensstemmelse med artikel 11, stk. 4, eller artikel 12, stk. 4, andet afsnit, vedtagne beslutning om anvendelse af artikel 53, stk. 3, skal det angives, for hvilket tidsrum den gælder; dette tidsrum udgør i almindelighed ikke mindre end seks år. Der kan knyttes betingelser og påbud til beslutningen.

2. Beslutningen kan fornys, hvis forudsætningerne for anvendelse af artikel 53, stk. 3, stadig er opfyldt.

3. EFTA-Tilsynsmyndigheden kan tilbagekalde eller ændre beslutningen eller forbyde de pågældende bestemte handlinger:

a) såfremt de faktiske forhold har ændret sig på et for beslutningen væsentligt punkt

b) såfremt de pågældende ikke overholder et påbud, der er knyttet til beslutningen

c) såfremt beslutningen hviler på urigtige oplysninger eller er fremkaldt ved svig, eller

d) såfremt de pågældende misbruger den ved beslutningen opnåede fritagelse af artikel 53, stk. 1.

I de i litra b), c) og d) nævnte tilfælde kan beslutningen tilbagekaldes med tilbagevirkende kraft.

Artikel 14

Kompetence

Bortset fra EFTA-Domstolens adgang til i henhold til EØS-aftalens artikel 108, stk. 2, og de relevante bestemmelser i denne aftale at prøve beslutningen, er det alene EFTA-Tilsynsmyndigheden, som på de i EØS-aftalens artikel 56 fastsatte betingelser kan:

- bringe artikel 7 i den forordning, der henvises til i punkt 11 i bilag XIV til EØS-aftalen (forordning (EØF) nr. 4056/86), i anvendelse

- vedtage en beslutning om anvendelse af artikel 53, stk. 3.

EFTA-staternes myndigheder forbliver kompetente til at afgøre, om betingelserne i artikel 53, stk. 1, eller artikel 54 er opfyldt, så længe EFTA-Tilsynsmyndigheden hverken har taget skridt til at udarbejde en beslutning i det enkelte tilfælde eller har oversendt den i artikel 12, stk. 3, første afsnit, omhandlede meddelelse.

Artikel 15

Forbindelse med EFTA-staternes myndigheder

1. EFTA-Tilsynsmyndigheden gennemfører den i dette kapitel omhandlede sagsbehandling i nær og vedvarende forbindelse med EFTA-staternes kompetente myndigheder, som er berettigede til at fremsætte bemærkninger vedrørende sagsbehandlingen.

2. EFTA-Tilsynsmyndigheden tilsender omgående EFTA-staternes kompetente myndigheder en genpart af klager og ansøgninger samt af de vigtigste dokumenter, der som led i sagsbehandlingen forelægges den eller fremsendes af den.

EFTA-Tilsynsmyndigheden tilsender omgående EFTA-staternes kompetente myndigheder en genpart af anmeldelser, klager og oplysninger om sager indledt ex officio, som den har modtaget fra Europa-Kommissionen i henhold til artikel 2 og 10 i protokol 23 til EØS-aftalen.

EFTA-Tilsynsmyndigheden tilsender omgående EFTA-staternes kompetente myndigheder en genpart af de dokumenter, den har modtaget fra Europa-Kommissionen i henhold til artikel 7 i protokol 23 til EØS-aftalen.

3. Et rådgivende udvalg for kartel- og monopolspørgsmål på søtransportområdet høres før enhver beslutning, der træffes som følge af behandlingen af en sag i henhold til artikel 10, samt før enhver beslutning i henhold til artikel 12, stk. 3, andet afsnit, og stk. 4, andet afsnit. Det rådgivende udvalg skal endvidere høres, før der fremsættes forslag efter artikel 26.

4. Det rådgivende udvalg sammensættes af embedsmænd med sagkundskab inden for søtransport samt karteller og monopoler. Hver EFTA-stat udpeger to embedsmænd til at repræsentere sig; disse kan ved forfald erstattes af en anden embedsmand.

Europa-Kommissionen og EF-medlemsstaterne har ret til at deltage og fremsætte deres synspunkter i det rådgivende udvalg. De har imidlertid ikke stemmeret.

5. Høringen finder sted på et fælles møde, som EFTA-Tilsynsmyndigheden indkalder til; dette møde finder sted tidligst 14 dage efter afsendelsen af indkaldelsen. En fremstilling af sagen med angivelse af de vigtigste dokumenter samt et foreløbigt forslag til beslutning for hver sag, der skal behandles, skal være vedlagt indkaldelsen.

Som følge af bestemmelserne i stk. 4, andet afsnit, modtager EFTA-Tilsynsmyndigheden indbydelse til mødet vedlagt de relevante dokumenter, således som fastsat i artikel 6 i protokol 23 til EØS-aftalen.

6. Det rådgivende udvalg kan afgive en udtalelse, selv om medlemmer af udvalget eller deres stedfortrædere ikke er til stede. Resultatet af høringen skal vedlægges forslaget til beslutning. Resultatet af høringen offentliggøres ikke.

Artikel 16

Begæring om oplysninger

1. EFTA-Tilsynsmyndigheden kan til løsning af de opgaver, som er pålagt den efter artikel 55 og 58 i EØS-aftalen, bestemmelserne i protokol 23 og bilag XIV til samme aftale og i dette kapitel, indhente alle nødvendige oplysninger fra EFTA-staternes regeringer og vedkommende myndigheder samt fra virksomheder og sammenslutninger af virksomheder.

2. Fremsætter EFTA-Tilsynsmyndigheden begæring om oplysninger over for en virksomhed eller en sammenslutning af virksomheder, sender den samtidig en genpart af sin begæring til vedkommende myndighed i den EFTA-stat, hvor virksomheden eller sammenslutningen af virksomheder har sit hjemsted.

3. I sin begæring skal EFTA-Tilsynsmyndigheden angive retsgrundlaget for og formålet med begæringen samt de sanktioner, der i artikel 19, stk. 1, litra b), er fastsat for afgivelse af urigtige oplysninger.

4. Pligten til at afgive oplysninger påhviler virksomhedernes indehavere eller disses repræsentanter, og for så vidt angår juridiske personer, virksomheder og selskaber, eller foreninger, der ikke har status som juridiske personer, påhviler oplysningspligten de personer, der ifølge lov eller vedtægt er bemyndiget til at repræsentere dem.

5. Såfremt en virksomhed eller sammenslutning af virksomheder ikke eller ikke udtømmende meddeler de krævede oplysninger inden for udløbet af den af EFTA-Tilsynsmyndigheden fastsatte frist, fremsætter EFTA-Tilsynsmyndigheden krav om oplysningerne ved beslutning. I denne beslutning angives, hvilke oplysninger der kræves, der fastsættes en passende frist for afgivelse af oplysningerne, og der henvises til de i artikel 19, stk. 1, litra b), og artikel 20, stk. 1, litra c), fastsatte sanktioner samt til adgangen til at indgive klage over beslutningen for EFTA-Domstolen i henhold til EØS-aftalens artikel 108, stk. 2, og de relevante bestemmelser i denne aftale, navnlig artikel 36.

6. EFTA-Tilsynsmyndigheden tilsender samtidig den kompetente myndighed i den EFTA-stat, hvor virksomheden eller sammenslutningen af virksomheder har sit hjemsted, en genpart af sin beslutning.

Artikel 17

Kontrolundersøgelser foretaget af EFTA-staternes myndigheder

1. På EFTA-Tilsynsmyndighedens begæring foretager EFTA-staternes kompetente myndigheder de kontrolundersøgelser, som EFTA-Tilsynsmyndigheden i henhold til artikel 18, stk. 1, anser for formålstjenlige, eller som den har påbudt ved en beslutning i henhold til artikel 18, stk. 3. De repræsentanter for EFTA-staternes kompetente myndigheder, som har fået til opgave at gennemføre kontrolundersøgelsen, udøver deres beføjelser efter fremlæggelse af en skriftlig fuldmagt udstedt af vedkommende myndighed i den EFTA-stat, inden for hvis område kontrolundersøgelsen skal foretages. Fuldmagten skal indeholde en angivelse af kontrolundersøgelsens genstand og formål.

2. Repræsentanterne for EFTA-Tilsynsmyndigheden kan efter dennes anmodning eller efter anmodning fra vedkommende myndighed i den EFTA-stat, inden for hvis område undersøgelsen skal foretages, bistå denne myndigheds repræsentanter med løsningen af deres opgaver.

Artikel 18

EFTA-Tilsynsmyndighedens beføjelser til at foretage kontrolundersøgelser

1. Til løsning af de opgaver, som efter artikel 55 og 58 i EFTA-aftalen, protokol 23 og bilag XIV til samme aftale eller bestemmelserne i dette kapitel er henlagt til EFTA-Tilsynsmyndigheden, kan denne foretage alle nødvendige kontrolundersøgelser hos virksomheder eller sammenslutninger af virksomheder på en EFTA-stats område.

Til dette formål har EFTA-Tilsynsmyndighedens befuldmægtigede repræsentanter følgende beføjelser:

a) at kontrollere bøger og andre forretningspapirer

b) at tage kopier eller ekstraktudskrifter af bøger og forretningspapirer

c) at kræve mundtlige forklaringer på stedet

d) at få adgang til alle virksomhedernes lokaler, grunde og transportmidler.

2. De repræsentanter, som af EFTA-Tilsynsmyndigheden har fået fuldmagt til at foretage kontrolundersøgelsen, udøver deres beføjelser efter fremlæggelse af en skriftlig fuldmagt, der indeholder oplysning om kontrolundersøgelsens genstand og formål samt om de i artikel 19, stk. 1, litra c), fastsatte sanktioner, der finder anvendelse, såfremt de forlangte bøger eller forretningspapirer ikke fremlægges i deres helhed. EFTA-Tilsynsmyndigheden skal med passende varsel give vedkommende myndighed i den EFTA-stat, inden for hvis område kontrolundersøgelsen skal foretages, underretning om undersøgelsesbeslutningen og om de befuldmægtigede personers identitet. EFTA-Tilsynsmyndigheden udsteder ligeledes fuldmagt til de repræsentanter for Europa-Kommissionen, der i medfør af artikel 8, stk. 4, i protokol 23 til EØS-aftalen deltager i kontrolundersøgelsen.

3. Virksomheder og sammenslutninger af virksomheder har pligt til at underkaste sig de kontrolundersøgelser, hvorom EFTA-Tilsynsmyndigheden har truffet beslutning. I beslutningen angives kontrolundersøgelsens genstand og formål, fastsættes tidspunktet for dens begyndelse og gives oplysning om de i artikel 19, stk. 1, litra c), og artikel 20, stk. 1, litra d), fastsatte sanktioner samt om adgangen til at indbringe klage over beslutninger for EFTA-Domstolen i henhold til EØS-aftalens artikel 108, stk. 2, og de relevante bestemmelser i denne aftale, navnlig artikel 36.

4. EFTA-Tilsynsmyndigheden træffer de i stk. 3 omhandlede beslutninger efter at have indhentet udtalelse fra vedkommende myndighed i den EFTA-stat, inden for hvis område kontrolundersøgelsen skal foretages.

5. Repræsentanterne for vedkommende myndighed i den EFTA-stat, inden for hvis område undersøgelsen skal foretages, kan efter vedkommende myndigheds eller EFTA-Tilsynsmyndighedens anmodning bistå EFTA-Tilsynsmyndighedens repræsentanter med løsningen af deres opgaver.

6. Modsætter en virksomhed sig en i henhold til denne artikel påbudt kontrolundersøgelse, yder vedkommende EFTA-stat de af EFTA-Tilsynsmyndigheden bemyndigede repræsentanter den fornødne støtte til løsning af deres opgaver. EFTA-staterne træffer, efter at have rådført sig med EFTA-Tilsynsmyndigheden, inden seks måneder fra EØS-aftalens ikrafttræden de til dette formål fornødne foranstaltninger.

Artikel 19

Bøder

1. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder fra 100 til 5 000 ECU, såfremt de forsætligt eller uagtsomt:

a) fremsætter urigtige eller forvanskede oplysninger i forbindelse med en meddelelse i henhold til artikel 5, stk. 5, i den forordning, der henvises til i punkt 11 i bilag XIV til EØS-aftalen (forordning (EØF) nr. 4056/86) eller i forbindelse med en ansøgning i medfør af artikel 12 i dette kapitel

b) i et svar på en begæring i henhold til artikel 16, stk. 3 eller stk. 5, giver urigtige oplysninger eller undlader at give oplysninger inden udløbet af den frist, som er fastsat ved en beslutning i henhold til artikel 16, stk. 5

c) under en kontrolundersøgelse i henhold til artikel 17 eller artikel 18 kun ufuldstændigt fremlægger de forlangte bøger eller øvrige forretningspapirer eller nægter at underkaste sig en kontrolundersøgelse, der er påbudt ved beslutning i henhold til artikel 18, stk. 3.

2. Ved beslutning kan EFTA-Tilsynsmyndigheden pålægge virksomheder og sammenslutninger af virksomheder bøder på fra 1 000 til 1 000 000 ECU, eller eventuelt et højere beløb dog maksimalt 10 % af omsætningen i det sidste regnskabsår i hver af de virksomheder, som har medvirket ved overtrædelsen, såfremt de forsætligt eller uagtsomt:

a) overtræder bestemmelserne i EØS-aftalens artikel 53, stk. 1, eller artikel 54, eller undlader at efterkomme et påbud, der er meddelt dem i medfør af artikel 7 i nævnte forordning

b) handler i strid med et påbud meddelt i henhold til artikel 5 i nævnte forordning eller artikel 13, stk. 1.

Ved fastsættelsen af bødens størrelse skal der tages hensyn til både overtrædelsens grovhed og dens varighed.

3. Artikel 15, stk. 3 og 4, finder anvendelse.

4. Beslutninger, der træffes i henhold til stk. 1 og 2 er ikke sanktioner i strafferetlig forstand.

De bøder, som er omhandlet i stk. 2, litra a), kan ikke pålægges for handlinger, som foretages efter, at anmeldelse er sket til EFTA-Tilsynsmyndigheden, og inden denne træffer beslutning i henhold til EØS-aftalens artikel 53, stk. 3, for så vidt de ligger inden for grænserne af den i anmeldelsen beskrevne erhvervsudøvelse.

Denne bestemmelse finder dog ikke anvendelse, når EFTA-Tilsynsmyndigheden har meddelt de pågældende virksomheder, at den efter en foreløbig undersøgelse er af de